Paġna IL-KUMMISSJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, Ir-Regolament tal-Kunsill (KE) Nru 1005/2008 ("ir-Regolament IUU") jistabbilixxi sistema tal-Unjoni sabiex tipprevjeni, tiskoraġġixxi u telimina sajd illegali, mhux rapportat u mhux regolat (IUU). Il-Kapitolu VI tar-Regolament IUU jistabbilixxi l-proċedura fir-rigward tal-identifikazzjoni tal-pajjiżi terzi li ma kkooperawx, il-passi fir-rigward tal-pajjiżi identifikati bħala pajjiżi terzi li ma kkooperawx, it-tfassil ta' lista tal-pajjiżi li ma kkooperawx, il-pubblikazzjoni tal-lista ta' pajjiżi li ma kkooperawx u kwalunkwe miżura ta' emerġenza. Skont l-Artikolu 32 tar-Regolament IUU, il-Kummissjoni għandha tinnotifika lill-pajjiżi terzi bil-possibilità li jkunu identifikati bħala pajjiżi li ma kkooperawx. Din in-notifika hija ta' natura preliminari. In-notifika tal-pajjiżi terzi bil-possibilità li jkunu identifikati bħala pajjiżi li ma kkooperawx għandha tkun ibbażata fuq il-kriterji stipulati fl-Artikolu 31 tar-Regolament IUU. Il-Kummissjoni għandha tieħu wkoll il-passi kollha stabbiliti fl-Artikolu 32 fir-rigward ta' dawk il-pajjiżi. B'mod partikolari, il-Kummissjoni għandha tinkludi fin-notifika informazzjoni dwar il-fatti u l-kunsiderazzjonijiet essenzjali sottostanti bħall-identifikazzjoni, l-opportunità li dawk il-pajjiżi jwieġbu u jipprovdu evidenza li tirrifjuta l-identifikazzjoni jew, fejn huwa xieraq, pjan ta' azzjoni biex itejjeb is-sitwazzjoni u miżuri meħudin biex jirrettifikawha. Il-Kummissjoni għandha tagħti biżżejjed żmien lill-pajjiżi terzi kkonċernati biex iwieġbu n-notifika u żmien raġonevoli biex jirrimedjaw is-sitwazzjoni. Skont l-Artikolu 31 tar-Regolament IUU, il-Kummissjoni Ewropea tista' tidentifika lill-pajjiżi terzi li hija tqis bħala pajjiżi li ma kkooperawx fil-ġlieda kontra s-sajd IUU. Pajjiż terz jista' jiġi identifikat bħala pajjiż terz li ma kkooperax jekk jonqos milli jwettaq l-obbligi eżistenti tiegħu skont il-liġi internazzjonali bħala Stat tal-bandiera, tal-port, tal-kosta jew tas-suq, biex jieħu azzjoni sabiex jipprevjeni, jiskoraġġixxi u jelimina s-sajd IUU. L-identifikazzjoni ta' pajjiżi terzi li ma kkooperawx ser tkun ibbażata fuq ir-reviżjoni tal-informazzjoni kollha, kif inhu stipulat fl-Artikolu 31(2) tar-Regolament IUU. Skont l-Artikolu 20(1) tar-Regolament IUU, l-aċċettazzjoni ta' ċertifikati tal-qabda vvalidati minn Stati tal-bandiera hija soġġetta għal notifika lill-Kummissjoni dwar l-arranġamenti għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta' konservazzjoni u ġestjoni li għandhom jiġu ssodisfati mill-bastimeti tas-sajd tagħhom. Skont l-Artikolu 20(4) tar-Regolament IUU, il-Kummissjoni tikkoopera b'mod amministrattiv ma' pajjiżi terzi f'oqsma li jappartjenu għall-implimentazzjoni ta' dak ir-Regolament. Skont l-Artikolu 20 tar-Regolament IUU, in-notifika tal-Istat Indipendenti tal-Papwa Ginea Ġdida (PNG) bħala Stat tal-bandiera waslet għand il-Kummissjoni fl-4 ta' Frar 2010. Mis-7sal-11 ta' Novembru 2011, il-Kummissjoni, bl-appoġġ tal-Aġenzija Ewropea għall-Kontroll tas-Sajd (EFCA), wettqet missjoni fil-PNG fil-kuntest ta' kooperazzjoni amministrattiva stipulata fl-Artikolu 20(4) tar-Regolament IUU. Il-missjoni kellha l-għan li tivverifika l-informazzjoni dwar l-arranġamenti tal-PNG għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta' konservazzjoni u ġestjoni li l-bastimenti tas-sajd tagħha jridu jikkonformaw magħhom, il-miżuri meħudin mill-PNG sabiex timplimenta l-obbligi tagħha fil-ġlieda kontra s-sajd IUU u sabiex tissodisfa r-rekwiżiti u l-punti tagħha li jappartjenu għall-implimentazzjoni tal-iskema ta' ċertifikazzjoni tal-qabda tal-Unjoni. Ir-rapport finali tal-missjoni ntbagħat lill-PNG fil-15 ta' Frar 2012. Il-kummenti tal-PNG fuq ir-rapport finali tal-missjoni waslu fil-25 ta' Mejju 2012. Missjoni sussegwenti tal-Kummissjoni fil-PNG biex jiġu segwiti l-azzjonijiet li nbdew fl-ewwel missjoni saret mis-7sas-16 ta' Novembru 2012. Il-PNG bagħtet informazzjoni addizzjonali fit-3 ta' Jannar 2013. Ir-rapport finali tal-missjoni ntbagħat lill-PNG fis-7 ta' Marzu 2013. Il-PNG bagħtet kummenti għar-rapport dwar il-missjoni ta' Novembru 2012, fil-5 ta' Lulju 2013. Fit-12 ta' Lulju 2013 saret laqgħa bejn il-PNG u s-servizzi tal-Kummissjoni. Fid-9 ta' Ottubru 2013, il-Kummissjoni pprovdiet lill-PNG osservazzjonijiet bil-miktub li jenfasizzaw il-bżonn għal azzjonijiet u riformi konkreti li jindirizzaw l-aktar kwistjonijiet pertinenti u urġenti. Il-PNG bagħtet informazzjoni addizzjonali permezz ta' komunikazzjonijiet bil-miktub datati l-11 ta' Novembru 2013 u l-4 ta' Diċembru 2013. Fit-12 ta' Diċembru 2013, saret laqgħa bejn il-PNG u s-servizzi tal-Kummissjoni. Il-PNG bagħtet informazzjoni addizzjonali fis-6 ta' Jannar 2014. Sabiex tiġi evalwata l-konformità tal-PNG mal-obbligi tagħha bħala Stat tal-bandiera, tal-port, tal-kosta jew tas-suq stipulati fil-ftehimiet internazzjonali msemmija fil-premessa (23) u stabbiliti mill-Organizzazzjonijiet ta' Ġestjoni tas-Sajd Reġjonali (RFMOs) relevanti msemmija fil-premessa (23), il-Kummissjoni fittxet u analizzat l-informazzjoni kollha li qieset neċessarja għall-finijiet ta' dak l-eżerċizzju. Il-Kummissjoni użat ukoll l-informazzjoni miksuba mid-dejta disponibbli ppubblikata mill-WCPFC kif ukoll l-informazzjoni disponibbli pubblikament. Skont l-Artikolu 31(3) tar-Regolament IUU, il-Kummissjoni analizzat l-obbligi tal-PNG bħala Stat tal-bandiera, tal-port, tal-kosta jew tas-suq. Għall-finijiet ta' din ir-reviżjoni, il-Kummissjoni qieset il-parametri elenkati fl-Artikolu 31(4) sa (7) tar-Regolament IUU. Fir-rigward tal-bastimenti bil-bandiera tal-PNG, qiegħed jiġi nnotat li abbażi tal-informazzjoni miksuba mil-listi tal-bastimenti tal-RFMO m'hemmx bastimenti f'listi IUU provviżorji jew finali u ma teżisti l-ebda evidenza ta' każijiet antiki ta' bastimenti bil-bandiera tal-PNG li tippermetti lill-Kummissjoni tanalizza l-prestazzjoni tal-PNG fir-rigward ta' attivitajiet rikorrenti tas-sajd IUU skont l-Artikolu 31(4)(a). Skont l-Artikolu 31(4)(b), il-Kummissjoni eżaminat ukoll il-miżuri meħudin mill-PNG fir-rigward tal-aċċess ta' prodotti tas-sajd li jirriżultaw minn sajd IUU għas-suq tagħha. Il-Kummissjoni tikkunsidra, abbażi ta' valutazzjoni tal-informazzjoni kollha għad-dispożizzjoni tagħha, li l-PNG ma tistax tiżgura li l-prodotti tas-sajd li jidħlu fil-PNG jew impjanti ta' proċessar ibbażati fil-PNG ma jirriżutawx minn sajd IUU. Dan minħabba problemi sistemiċi li jdgħajfu l-possibbiltà li l-awtoritajiet tal-PNG jintraċċaw il-qabdiet minħabba n-nuqqas ta' informazzjoni uffiċjali disponibbli għall-awtoritajiet tal-PNG dwar il-ħut li jinħatt, li jiġi importat u/jew li jiġi pproċessat. L-elementi ewlenin fil-bażi tal-valutazzjoni tal-Kummissjoni huma mogħtija fil-qosor hawn taħt. Fir-rigward tal-industrija tal-ipproċessar tat-tonn fil-PNG li qed tespandi, il-Kummissjoni analizzat is-sitwazzjoni marbuta mal-attivitajiet ta' din l-industrija u kull impatt li dawn l-operazzjonijiet jista' jkollhom fir-rigward tal-aċċess ta' prodotti tas-sajd li jirriżultaw minn sajd IUU għas-suq tagħha. Il-Pjan ta' Azzjoni Internazzjonali biex jiġi prevenut, skoraġġut u eliminat is-sajd illegali, mhux rapportat u mhux regolat (IPOA IUU) jipprovdi gwida dwar miżuri marbutin mas-suq li sar qbil fuqhom fuq livell internazzjonali li tappoġġja t-tnaqqis jew l-eliminazzjoni tal-kummerċ fil-ħut u l-prodotti tas-sajd mis-sajd IUU. Fil-punt 71 l-IPOA IUU jissuġġerixxi wkoll li l-Istati għandhom jieħdu passi biex itejbu t-trasparenza tas-swieq tagħhom sabiex jippermettu t-traċċabbiltà tal-ħut jew tal-prodotti tal-ħut. Bl-istess mod, il-Kodiċi ta' Kondotta għas-Sajd Responsabbli (il-Kodiċi ta' Kondotta tal-FAO) tal-Organizzazzjoni tal-Ikel u l-Agrikoltura (FAO), b'mod partikolari fl-Artikolu 11, jisħaq fuq prattiki tajbin għal wara l-ħsad u kummerċ internazzjonali responsabbli. L-Artikolu 11(1)(11) jitlob lill-Istati jiżguraw li l-ħut u l-prodotti tas-sajd jiġu nnegozjati fuq livell internazzjoni u fuq livell domestiku skont prattiki ta' konservazzjoni u ta' ġestjoni sodi permezz ta' titjib fl-identifikazzjoni tal-oriġini tal-ħut u tal-prodotti tal-ħut. Waqt il-missjonijiet tagħha fil-PNG fl-2011 u l-2012, il-Kummissjoni, flimkien mal-Awtorità Nazzjonali tas-Sajd (NFA) tal-PNG żaret jew iltaqgħet ma' diversi operaturi ta' impjanti ta' proċessar tat-tonn stabbiliti fil-PNG. L-operatur tal-impjant tal-ipproċessar imsemmi fil-premessa (35) ipprovda r-rapporti mensili tiegħu dwar il-wasla ta' materja prima għall-2012 lill-Kummissjoni, li tinkludi informazzjoni tal-kumpanija dwar id-dettalji tal-bastiment, tas-sajda u l-ħut li jinħatt. L-awtoritajiet tal-PNG jiddependu fuq dawn ir-"rapporti mensili li jaslu" mogħtija mill-kumpaniji bħala informazzjoni dwar il-ħatt, minflok ma jwettqu kontrolli tal-ħatt huma stess, inkluża l-valutazzjoni uffiċjali tad-dettalji neċessarji, bħall-piż li jinħatt għal kull speċi għal kull sajda għal kull bastiment. L-awtoritajiet tal-PNG ikkonfermaw, fi żmien il-missjoni tal-Kummissjoni, li ma jitwettqux kontrolli tal-ħatt, la mill-awtoritajiet tas-sajd u lanqas minn tad-dwana. Il-materja prima li tinqabad minn bastimenti bil-bandiera ta' pajjiżi terzi u li tidħol fl-impjanti ta' proċessar la tgħaddi minn proċedura ta' importazzjoni bi ħlas tad-dazji u lanqas titqiegħed taħt superviżjoni doganali sakemm tiġi esportata. It-traċċabbiltà ta' prodotti bħal dawn mhix possibbli u l-aċċess għas-suq tal-PNG ikun faċilment possibbli mingħajr ma jiġi nnutat. L-operatur tal-impjant tal-ipproċessar spjega, waqt il-missjoni tal-Kummissjoni f'Novembru 2012, li l-provvista ta' materja prima għall-attivitajiet ta' pproċessar tiegħu fil-PNG tiġi żgurata mill-kumpanija ewlenija tal-impjant tal-ipproċessar, li hija bbażata barra mill-PNG. L-operatur tal-impjant tal-ipproċessar jinforma lill-kumpanija ewlenija bil-bżonnijiet tiegħu ta' materja prima, u hekk kif iħallas, jirċievi l-qabda tat-tonn mitluba permezz ta' bastimenti ta' ġarr. Il-kumpanija ewlenija hija responsabbli wkoll għad-disponiment tal-qabda tal-bastimenti b'bandiera barranija bbażati lokalment fil-PNG. Għaldaqstant, l-impjant tal-ipproċessar ibbażat fil-PNG ma għandu l-ebda informazzjoni dwar l-attivitajiet ta' dawn il-bastimenti u d-disponiment tal-qabda tagħhom. L-operatur informa wkoll lill-Kummissjoni li jista' jkun hemm il-bejgħ ta' ħut mhux proċessat lil kumpaniji oħrajn ibbażati fil-PNG. L-awtoritajiet tal-PNG ma jwettqux kontrolli attwali fuq l-informazzjoni miżmuma mill-operatur u, fil-fatt, qatt ma awditjaw lill-kumpanija għal skopijiet relatati mal-IUU. Għaldaqstant, it-traċċabbiltà tal-prodotti li joħorġu mill-impjant tal-ipproċessar ma tistax tkun garantita. L-awtoritajiet tal-PNG infurmaw lill-Kummissjoni li l-bastimenti mikrijin kienu qed joperaw fiż-żona ekonomika esklussiva (ŻEE) tagħha u kienu liberi li jesportaw il-qabdiet tagħhom. F'dan ir-rigward huwa nnotat li d-Diviżjoni 3 tal-Artikolu 36 tal-Pjan ta' Ġestjoni tat-Tonn tal-PNG tirrikjedi li l-qabdiet tal-bastimenti barranin ibbażati lokalment jinħattu fil-PNG għall-ipproċessar jew it-trasbord minn port magħżul bħala esportazzjonijiet tal-PNG. Barra minn hekk, ir-reġistrazzjoni bħala esportazzjoni tal-PNG ġeneralment tirrikjedi importazzjoni preċedenti tal-prodotti kkonċernati, jew li l-prodott joriġina mill-PNG. L-awtoritajiet doganali tal-PNG infurmaw lill-Kummissjoni waqt il-missjoni tagħha li ma għandhom l-ebda informazzjoni dwar l-attivitajiet tal-bastimenti u li jiddependu fuq l-informazzjoni mogħtija mill-NFA tal-PNG. Madankollu, l-awtoritajiet tad-dwana qajmu t-tħassib tagħhom dwar id-diffikultajiet ma' ċerti kumpaniji jew aġenti tat-tbaħħir li ma jissodisfawx l-obbligi tad-dwana tagħhom fir-rigward tad-dikjarazzjonijiet tal-esportazzjoni jew it-trasbord tal-prodotti tas-sajd. Dan in-nuqqas ta' sorveljanza tal-prodotti jista' jirriżulta f'aċċess mhux ikkontrollat tal-ħut fis-suq tal-PNG u jista' jikkomprometti wkoll l-affidabbiltà taċ-ċertifikati mill-awtoritajiet tal-PNG. Fis-sottomissjoni tagħha tal-5 ta' Lulju 2013, il-PNG għarfet il-bżonn li ssaħħaħ is-sistema tagħha ta' kontroll u monitoraġġ, bħas-sistema ta' traċċabbiltà għall-prodotti tal-ħut, l-introduzzjoni ta' dikjarazzjonijiet tal-ħatt u kontrolli sistematiċi u kooperazzjoni ta' titjib mal-awtoritajiet tad-dwana. Impenji simili ngħataw mill-PNG waqt il-laqgħa tat-12 ta' Diċembru 2013. L-awtoritajiet spjegaw li qed jaħdmu fuq l-implimentazzjoni ta' sistema tal-IT, għodod dwar miżuri tal-Istati tal-port u titjib tal-proċess taċ-ċertifikazzjoni tal-qabda. Dawn l-azzjonijiet isaħħu s-sistema ta' traċċabbiltà. Madankollu, l-informazzjoni kollha mogħtija kienet tirreferi għal pjanijiet futuri mingħajr l-ebda riżultat tanġibbli. Barra minn hekk, it-traċċabbiltà tal-prodotti tkompli tixxekkel minn nuqqas ta' trasparenza fil-liġijiet nazzjonali u s-sistemi ta' reġistrazzjoni u ta' liċenzjar tal-PNG. Il-Kodiċi ta' Kondotta tal-FAO tirrakkomanda t-trasparenza fil-liġijiet tas-sajd u fit-tħejjija tagħhom, kif ukoll għall-proċessi rispettivi ta' tfassil ta' politika u deċiżjonijiet u ta' ġestjoni (il-paragrafi 6(13) u 7(1)(9) rispettivament). Din tipprovdi prinċipji u standards applikabbli għall-konservazzjoni, il-ġestjoni u l-iżvilupp tas-sajd kollu u tkopri wkoll, fost l-oħrajn, il-qbid, l-ipproċessar u l-kummerċ fil-ħut u l-prodotti tal-ħut, l-operazzjonijiet tas-sajd u r-riċerka dwar is-sajd. Fil-paragrafi 11(2) u 11(3), il-Kodiċi ta' Kondotta tkompli tispeċifika li l-kummerċ internazzjonali fil-ħut u l-prodotti tal-ħut ma għandux jikkomprometti l-iżvilupp sostenibbli tas-sajd, għandu jkun ibbażat fuq miżuri trasparenti u anki fuq liġijiet, regolamenti u proċeduri amministrattivi trasparenti, sempliċi u komprensivi. Dan in-nuqqas ta' trasparenza u ċarezza jwassal għal sitwazzjoni ta' konfużjoni b'impatt sinifikanti, speċjalment minħabba li "kondizzjonijiet speċjali" mhux żvelati huma applikabbli għal madwar 80 % tal-liċenzji tas-sajd tal-PNG. Instab li waqt it-tieni missjoni tal-Kummissjoni f'Novembru 2012, din is-sitwazzjoni ma nbidlitx. B'kunsiderazzjoni tan-nuqqas ta' traċċabbiltà stabbilita u n-nuqqas ta' informazzjoni disponibbli għall-awtoritajiet tal-PNG dwar il-ħut li jinħatt, il-PNG ma tistax tiżgura li l-prodotti tas-sajd li jidħlu fil-PNG jew f'impjanti ta' proċessar ibbażati fil-PNG ma jirriżultawx minn sajd IUU, kif inhu ppreżentat fil-premessi (33) sa (40). Il-possibbiltà li jiġi kkontrollat l-aċċess tal-prodotti IUU kif ukoll l-esportazzjoni sussegwenti tagħhom tiġi kompromessa wkoll min-nuqqas ta' trasparenza tar-regoli u r-regolamenti relatati mar-reġistrazzjoni u l-liċenzjar kif inhu stabbilit fil-premessi (41) sa (45) tad-Deċiżjoni – kif ukoll min-nuqqas ta' miżuri ta' konservazzjoni u ġestjoni ċari, li ser jiġu deskritti fil-premessi (76) sa (82). Dawn in-nuqqasijiet ġew ikkonfermati wkoll min-nuqqas ta' abbiltà tal-awtoritajiet tal-PNG li jispjegaw għaliex approvaw, fi ħdan it-tifsira tal-Artikolu 14(2) tar-Regolament IUU, id-dikjarazzjoni ta' impjant ta' proċessar tat-tonn għat-tonn fil-laned li jkun ser jintbagħat lejn l-Unjoni. Dikjarazzjoni bħal din tista' tiġi approvata biss għall-prodotti tas-sajd li jkunu ġew ipproċessati f'pajjiż terz barra mill-Istat tal-bandiera. F'dan il-każ partikolari, il-verifika fiżika tal-awtoritajiet tal-Istati Membri responsabbli għall-importazzjoni tal-prodotti tas-sajd żvelat li l-prodott ippreżentat mill-importatur bħala tonn ipproċessat fil-fatt ma kienx ipproċessat, iżda kien tonn iffriżat tond. Għandu jiġi nnutat, f'dan il-kuntest, li regoli ta' aċċess u dazji differenti għas-suq jistgħu japplikaw għall-prodotti proċessati u dawk mhux proċessati. Il-Kummissjoni żaret l-impjant tal-ipproċessar tal-PNG, iddikjarat bħala esportatur tal-konsenja inkwistjoni, waqt il-missjoni tagħha fil-PNG f'Novembru 2012. Il-kumpanija ma setgħetx tipprovdi spjegazzjonijiet u tikkunsidra t-talba mibgħuta lill-awtoritajiet tal-PNG għal approvazzjoni ta' dik id-dikjarazzjoni dwar l-ipproċessar bħala żball, b'mod partikolari minħabba li ġeneralment ma tesportax ħut iffriżat tond. Dan huwa każ konkret fejn il-Kummissjoni stabbilixxiet li l-awtoritajiet tal-PNG żbaljaw fil-validazzjoni tad-dikjarazzjoni tal-ipproċessar. L-operatur spjega li din is-sitwazzjoni rriżultat minn żball ta' sorveljanza sempliċi, iżda l-awtoritajiet ammettew li jista' jkun li sitwazzjonijiet bħal dawn jeżistu f'każijiet oħrajn. Din is-sitwazzjoni hija eżempju ieħor tan-nuqqas ta' traċċabbiltà u trasparenza li tiżvela l-inabbiltà li jiġi kkontrollat l-aċċess tal-prodotti tas-sajd li jirriżultaw minn sajd IUU għall-PNG u swieq oħrajn. Fid-dawl tas-sitwazzjoni spjegata f'din it-Taqsima tad-Deċiżjoni u abbażi tal-elementi fattwali kollha miġburin mill-Kummissjoni, kif ukoll l-istqarrijiet magħmulin mill-pajjiż, seta' jiġi stabbilit li, skont l-Artikolu 31(3) u 31(4) (b) tar-Regolament IUU, il-PNG ma wettqitx l-obbligi tagħha skont il-liġi internazzjonali bħala Stat tal-kosta u tas-suq biex tipprevjeni l-aċċess tal-prodotti tas-sajd li jirriżultaw mis-sajd IUU lejn is-suq tagħha. Il-Kummissjoni analizzat jekk l-awtoritajiet tal-PNG jikkooperawx effettivament mal-Kummissjoni, billi pprovdiet tweġiba għat-talbiet magħmulin mill-Kummissjoni biex jiġi investigat is-sajd IUU u l-attivitajiet assoċjati miegħu u biex ikun hemm rispons u segwitu tiegħu. Filwaqt li l-awtoritajiet tal-PNG involuti fl-implimentazzjoni tal-iskema taċ-ċertifikazzjoni tal-qabda tar-Regolament IUU tal-UE ġeneralment jikooperaw biex jirrispondu u jipprovdu rispons għat-talbiet għal informazzjoni jew verifika, l-affidabbiltà tal-korrettezza tar-risposti tagħhom jiġu kompromessi u jiddgħajfu bin-nuqqas ta' trasparenza u mill-fatt li m'hemmx, jew ftit li xejn hemm possibbiltajiet biex tiġi żgurata t-traċċabbiltà tal-prodotti tas-sajd, kif inhu stabbilit fit-Taqsima 3(1) tad-Deċiżjoni. Fil-qafas tal-valutazzjoni ġenerali tas-sodisfazzjon tal-obbligi tal-PNG li twettaq l-obbligi tagħha bħala Stat tal-bandiera, tal-port u tal-kosta, il-Kummissjoni analizzat ukoll jekk il-PNG tikkooperax ma' Stati tal-bandiera oħrajn fil-ġlieda kontra s-sajd IUU. Għal dak il-għan, waqt il-missjoni tal-Kummissjoni ta' Novembru 2012, ġie stabbilit li kien hemm nuqqas ta' rieda mill-awtoritajiet tal-PNG li jikkooperaw mal-Istati tal-bandiera tal-bastimenti li joperaw fl-ilmijiet li jaqgħu fil-ġurisdizzjoni tal-PNG, minħabba li l-awtoritajiet ma kinux lesti li jipprovdu lill-Istati tal-bandiera b'informazzjoni relatata mad-dejta tal-bastimenti. Din hija indikazzjoni ċara li l-PNG ma tissodisfax l-obbligi tagħha skont il-liġi internazzjonali (b'mod partikolari l-Artikolu 7(1)(a) tal-UNFSA) biex tiżgura l-konservazzjoni u l-ġestjoni effettivi tal-istokkijiet tal-ħut transżonali li jsir fl-ilmijiet tagħha u biex tiżgura l-prevenzjoni effettiva u effikaċi tas-sajd IUU. Waqt dik il-missjoni, il-Kummissjoni ppruvat tiċċara l-inkonsistenzi regolari tal-informazzjoni mibgħuta dwar l-importazzjonijiet tal-UE tal-prodotti tas-sajd mill-PNG b'rabta mal-miżuri applikabbli ta' konservazzjoni u ġestjoni. L-awtoritajiet tal-PNG ikkonfermaw illi jafu li l-informazzjoni dwar iċ-ċertifikati tal-qbid maħruġin mill-Istati tal-bandiera għal ħut li jinħatt direttament fil-PNG għall-ipproċessar, tkun żbaljata regolarment. Din l-informazzjoni żbaljata fuq iċ-ċertifikati tal-qbid tirriżulta prinċipalment minħabba l-fatt li l-awtoritajiet tal-PNG ma jaqsmux id-dejta disponibbli għalihom, b'mod partikolari id-dikjarazzjonijiet tal-Iskema ta' Monitoraġġ tal-Bastimenti (Vessel Monitoring Scheme (VMS)) u d-dikjarazzjonijiet tal-ħatt, mal-Istat tal-bandiera, lanqas f'każijiet fejn jiġu stabbiliti l-irregolaritajiet. Konsegwentement, l-awtorità tal-Istat tal-bandiera għandha tibbaża ċ-ċertifikati tal-qbid tagħha fuq l-informazzjoni disponibbli għaliha, li tista' tkun inkompleta, żbaljata u mhux verifikabbli. Madankollu, l-awtoritajiet tal-PNG jiffirmaw stqarrijiet ta' pproċessar b'għarfien sħiħ li ċ-ċertifikati tal-qbid maħruġin għall-qabda, ipproċessati fil-PNG, ikunu żbaljati. Skont l-Artikoli 63 u 64 tal-UNCLOS, l-Istati tal-kosta u tal-bandiera għandhom jikkooperaw fir-rigward tal-ispeċijiet ta' ħut transżonali u li jpassi ħafna. L-Artikoli 7 u 20 tal-UNFSA ikomplu jiżviluppaw l-obbligu ta' kooperazzjoni, b'mod rispettiv fl-istabbiliment ta' miżuri kompatibbli ta' konservazzjoni u ġestjoni u fl-iżgurar tal-konformità ma' tali miżuri u l-infurzar tagħhom. Barra minn hekk, l-Artikolu 7(1)(3) tal-Kodiċi ta' Kondotta tal-FAO jirrakkomanda li l-Istati kkonċernati fl-użu tal-istokkijiet tal-ħut transżonali u transfruntiera jistabbilixxu ftehim bilaterali ta' qbil organizzazzjonali biex tiġi garantita kooperazzjoni effettiva sabiex jiġu żgurati konservazzjoni u ġestjoni effettivi tar-riżorsi. Dan ikompli jiġi speċifikat fil-punti 28 u 51 tal-IPOA tal-IUU, li jistipulaw prattiki ddettaljati għal kooperazzjoni diretta bejn l-Istati, inkluż l-iskambju tad-dejta jew tal-informazzjoni disponibbli għall-Istati tal-kosta. Kif diġà ġie deskritt, in-nuqqas ta' ċarezza u ta' trasparenza tal-liġijiet u l-proċeduri, b'mod partikolari b'rabta mar-reġistrazzjoni tal-bastimenti u l-liċenzjar, it-traċċabbiltà u l-affidabbiltà tal-informazzjoni u tad-dejta marbuta mal-ħatt u mal-qbid (kif inhu ppreżentat fil-premessi (41) sa (45)), kif ukoll b'rabta mal-konservazzjoni u l-ġestjoni tar-riżorsi (kif ser jiġi deskritt fil-premessi (76) sa (82), jagħmel l-infurzar effiċjenti u l-istabbiliment tal-ksur tal-IUU impossibbli. Dan idgħajjef ukoll il-possibbiltà li jingħataw sanzjonijiet u li jkun hemm segwiti effettivi tal-ksur, anki jekk jidher li s-setgħat u d-drittijiet ta' infurzar neċessarji huma previsti mil-liġi. Għalhekk, fil-prattika, il-PNG ma tistax tagħti sanzjonijiet effettivi lil min jagħmel reat b'tali mod li jitneħħewlu l-benefiċċji li jirriżultaw mis-sajd IUU, kif inhu rakkomandat fil-punt 21 tal-IPOA tal-IUU. In-nuqqas ta' ċarezza u ta' trasparenza tal-liġijiet u l-proċeduri jkompli jdgħajjef l-abbiltà tal-PNG li tissodisfa l-obbligi internazzjonali tagħha skont l-Artikolu 20 tal-UNFSA, b'mod partikolari f'risposti effettivi għat-talbiet li l-Istati tal-bandiera jista' jkollhom fl-implimentazzjoni tal-obbligu tagħhom li jagħtu sanzjonijiet lil bastimenti li jtajru l-bandiera tagħhom u li huma involuti fis-sajd IUU. Fir-rigward tal-istorja, in-natura, iċ-ċirkostanzi, il-firxa u l-gravità tal-manifestazzjonijiet tas-sajd IUU meqjusin, l-awtoritajiet tal-PNG ma jistgħux jiżguraw it-traċċabbiltà tal-operazzjonijiet minħabba li s-sistemi tagħhom mhumiex ċari u trasparenti. B'konsegwenza ta' dawn in-nuqqasijiet, mhuwiex possibbli li tiġi stabbilita, b'mod affidabbli, id-dimensjoni potenzjali tal-attivitajiet marbutin mas-sajd IUU. Huwa madankollu fatt magħruf li n-nuqqas ta' trasparenza kkombinat mal-impossibbiltà ta' kontrolli effettivi, jinkoraġġixxu mġiba illegali. Il-Kummissjoni tinnota li, abbażi tal-informazzjoni misluta mill-missjonijiet tal-Kummissjoni fl-2011 u l-2012, ma jistax jitqies li l-awtoritajiet tal-PNG għandhom nuqqas ta' riżorsi finanzjarji. Pjuttost, m'għandhomx l-ambjent legali u amministrattiv neċessarju li jiżgura l-prestazzjoni effiċjenti u effettiva tad-dmirijiet tagħhom. Fid-dawl tas-sitwazzjoni spjegata f'din it-Taqsima tad-Deċiżjoni u abbażi tal-elementi fattwali kollha miġburin mill-Kummissjoni, kif ukoll id-dikjarazzjonijiet maħruġin mill-pajjiż, jista' jiġi stabbilit, skont l-Artikolu 31(3) u (5) tar-Regolament IUU, li l-PNG naqset milli twettaq l-obbligi tagħha skont il-liġi internazzjonali bħala Stat tal-kosta u tas-suq fir-rigward tal-isforzi tal-kooperazzjoni u l-infurzar. Il-PNG irratifikat l-UNCLOS u L-UNFSA. Il-PNG hija Parti Kontraenti għall-WCPFC. Hija Parti għall-Konvenzjoni FFA u għall-PNA fir-rigward tal-kooperazzjoni fil-ġestjoni ta' sajd ta' interess komuni. Il-Kummissjoni analizzat l-informazzjoni kollha li qieset relevanti fir-rigward tal-istatus tal-PNG bħala Membru Kontraenti għall-WCPFC. Il-Kummissjoni analizzat ukoll kull informazzjoni li qieset relevanti fir-rigward tal-qbil min-naħa tal-PNG li tapplika l-miżuri ta' konservazzjoni u ġestjoni adottati mill- WCPFC. Abbażi taċ-ċifri ppreżentati fil-premessa (66) jidher li l-PNG tiġġestixxi riżorsi globali importanti tat-tonn u għalhekk għandha r-responsabbiltà, bħala Stat tal-kosta, li tiżgura ġestjoni sostenibbli responsabbli u fuq terminu twil ta' żmien ta' din ir-riżorsa. L-Artikoli 61 sa 64 tal-UNCLOS u l-Artikoli 7 u 8 tal-UNFSA jirregolaw l-utilizzazzjoni tar-riżorsi ħajjin fiż-ŻEE tagħha u jiżguraw il-konformità ta' ċittadini ta' Stati oħrajn li jistadu fiż-ŻEE tagħha b'miżuri ta' konservazzjoni u ġestjoni, kif ukoll jikkooperaw mal-Istati relevanti u l-organizzazzjonijiet reġjonali involuti f'dak is-sajd. Kif inhu deskritt fil-premessa (42), il-Kodiċi ta' Kondotta tal-FAO tirrakkomanda t-trasparenza fil-liġijiet tas-sajd u fil-preparazzjoni tagħhom, kif ukoll fil-proċessi rispettivi ta' tfassil tal-politiki u tad-deċiżjonijiet u fil-proċessi ta' ġestjoni (il-paragrafi 6(13) u 7(1)(9) rispettivament). Fil-paragrafi 11(2) u 11(3), huwa stipulat ukoll li l-kummerċ nazzjonali fil-ħut u l-prodotti tal-ħut ma għandux jikkomprometti l-iżvilupp sostenibbli tas-sajd, għandu jkun ibbażat fuq miżuri trasparenti, kif ukoll fuq liġijiet, regolamenti u proċeduri amministrattivi trasparenti, sempliċi u li jinftiehmu. F'dan ir-rigward, huwa nnutat li bi ksur ta' dawn l-obbligi u r-rakomandazzjonijiet, il-qafas legali tal-PNG ma għandux dispożizzjonijiet li jiżguraw ġestjoni effiċjenti u effettiva tal-bastimenti li joperaw fl-ilmijiet li jaqgħu taħt il-ġurisdizzjoni tal-PNG. Barra minn hekk, il-qafas legali ma jinkludix dispożizzjonijiet ċari u trasparenti li jistabbilixxu miżuri ta' konservazzjoni u ta' ġestjoni applikabbli għat-tipi kollha ta' ilmijiet li jaqgħu taħt il-ġurisdizzjoni tal-PNG jew fejn jinstabu dawn ma jeżistux proċeduri ċari u trasparenti li jistabbilixxu kif għandha tiġi żgurata l-implimentazzjoni tagħhom. Dawn l-aspetti ser ikomplu jiġu analizzati aktar 'il quddiem. L-ewwel aspett ta' nuqqas regolatorju bħal dan huwa l-inadegwatezza tal-Pjan tal-Ġestjoni tat-Tonn tal-1998 u n-nuqqas ta' Pjan Nazzjonali ta' Azzjoni kontra s-Sajd IUUA (il-NPOA IUU). Għandu jiġi nnutat li l-Pjan tal-Ġestjoni tat-Tonn jipprovdi qafas legali għall-ġestjoni tar-riżorsi tat-tonn u japplika kif ikun xieraq għall-Artikolu 3(3) tiegħu għall-ilmijiet kollha tas-sajd tal-PNG, inlużi dawk territorjali u arċipelaġiċi. L-NFA tal-PNG tagħraf, fis-sottomissjoni tagħha lill-Kummissjoni tal-5 ta' Lulju 2013, li jeżistu lakuni fil-qafas legali tagħha, u kwistjonijiet li jaffettwaw is-sistema ta' ġestjoni u ta' kontroll tagħha. Il-PNG tirrikonoxxi li l-Pjan ta' Ġestjoni tat-Tonn tal-1998 ma għadux validu u għandu jiġi rivedut b'kunsiderazzjoni tal-bidliet fis-settur tas-sajd, inkluż, fost l-oħrajn miżuri ta' konservazzjoni u ta' ġestjoni reġjonali u sottoreġjonali, reġimi u kondizzjonijiet tal-liċenzji, limiti tal-qabda totali permissibbli (TAC), ġestjoni żonali tal-ilmijiet arċipelaġiċi u taż-ŻEE, punti ta' referenza u regoli ta' kontroll tal-ħsad. Barra minn hekk, il-PNG tirrikonoxxi wkoll li l-att u r-regolamenti dwar il-ġestjoni tas-sajd għandhom jiġu riveduti kif xieraq. Il-PNG ipprovdiet, flimkien mas-sottomissjoni tagħha datata 4 ta' Diċembru 2013, kopja ta' abbozz ta' ħidma għal Pjan ta' Ġestjoni tat-Tonn ġdid. Hija rrikonoxxiet ukoll fis-sottomissjoni tagħha datata 6 ta' Jannar 2014, il-bżonn li jiġi rivedut il-Pjan ta' Ġestjoni tat-Tonn tagħha u li jiġu indirizzati l-kwistjonijiet skont l-obbligi u d-dispożizzjonijiet internazzjonali. Minkejja dan, l-eżerċizzju deskritt għadu fil-proċess konsultattiv fil-PNG u mingħajr riżultat finali. Il-fatt stabbilit huwa li l-Pjan eżistenti ma għadux validu u għalhekk mhuwiex konformi mal-obbligi stabbiliti fl-Artikoli 61(2) sa (5), 62 (1) u 64 tal-UNCLOS fir-rigward tal-iprem użu ta' riżorsi permezz ta' miżuri xierqa ta' konservazjoni u ta' ġestjoni. Barra li ma għadux validu, il-Pjan ta' Ġestjoni tat-Tonn tal-PNG tal-1998 ma jirriflettix ir-realtà tal-operazzjonijiet tas-sajd tal-PNG, tal-attivitajiet u tal-industrija, minkejja r-rekwiżit iddikjarat tar-reviżjoni kostanti tiegħu (l-Artikolu 4 tal-Pjan ta' Ġestjoni tat-Tonn tal-PNG, l-Artikolu 28 tal-Att ta' Ġestjoni tas-Sajd tal-PNG). Il-pjan jipprovdi qafas legali għall-attivitajiet ta' 100 bastiment bit-tartarun idur tat-tonn, iżda l-PNG naqset milli tespandi l-kopertura tagħha biex tirrifletti l-operazzjoni attwali ta' aktar minn 200 bastiment. Għandu jiġi nnotat ukoll li, kuntrarju għar-rakkomandazzjonijiet fil-punti 25, 26 u 27 tal-IPOA IUU, il-PNG ma żviluppatx NPOA IUU. Dan kien rikonoxxut mill-PNG fis-sottomissjoni tagħha lill-Kummissjoni tal-5 ta' Lulju 2013. It-tieni aspett tan-nuqqas regolatorju huwa n-nuqqas ta' miżuri ċari ta' konservazzjoni u ġestjoni adottati mill-PNG, abbażi tal-aqwa pariri xjentifiċi u skont l-obbligi tagħha lejn l-UNCLOS, l-UNFSA u l-WCPFC, b'rabta mal-ilmijiet kollha li jaqgħu taħt il-ġurisdizzjoni nazzjonali tagħha, inklużi l-ilmijiet arċipelaġiċi tagħha. Tabilħaqq ġie osservat waqt il-missjonijiet tal-Kummissjoni tal-2011 u l-2012 li r-regoli ta' konservazzjoni u ta' ġestjoni mhumiex trasparenti u ċari (kif inhu żviluppat fil-premessi (77) sa (82)) u jidher li la huma kompatibbli u lanqas ibbażati fuq l-aqwa pariri xjentifiċi (kif inhu żviluppat fil-premessi (83) sa (89). L-ilmijiet li jaqgħu taħt il-ġurisdizzjoni tal-PNG jissejħu baħar territorjali, ilmijiet arċipelaġiċi u ŻEE. Skont l-Artikolu 3 tal-Konvenzjoni WCPFC, il-qasam ta' kompetenza tal-WPCFC jinkludi, fil-prinċipju, l-ilmijiet kollha tal-PNG inklużi l-ilmijiet li jaqgħu taħt il-ġurisdizzjoni tal-PNG. Madankollu, il-PNG infurmat lill-Kummissjoni li hi tikkunsidra li l-ilmijiet li jaqgħu fil-ġurisdizzjoni nazzjonali tagħha (baħar territorjali, ilmijiet arċipelaġiċi, ŻEE) mhumiex koperti miż-żona tal-Konvenzjoni, anki jekk il-WCPFC iddelegat l-implimentazzjoni tal-miżuri ta' konservazzjoni u ġestjoni tagħha lill-partijiet kontraenti tagħha. Barra minn hekk, filwaqt li l-PNA jillimitaw l-isforz tas-sajd għall-allokazzjoni tal-ġranet tal-bastimenti (Skema ta' Ġranet tal-Bastimenti (VDS)) applikabbli fiż-ŻEE kollha tal-partijiet għal dan il-ftehim, din il-limitazzjoni ma tapplikax għall-ilmijiet territorjali u arċipelaġiċi tal-PNG. Skont l-Artikoli 61 sa 64 tal-UNCLOS, l-Artikoli 5, 7, 8, 9, 10 tal-UNFSA u l-objettiv ġenerali u r-regoli relevanti tal-Konvenzjoni WCPFC (b'mod partikolari l-Artikoli 2, 5, 7, 8) huwa bla dubju d-dmir, ir-responsabbiltà u l-obbligu ta' Stat tal-kosta li jadotta miżuri kompatibbli ma' dawk li japplikaw fir-reġjun u fl-ibħra miftuħin biex tiġi żgurata s-sostenibbiltà fuq terminu twil tal-istokkijiet tal-ħut transżonali u li jpassi ħafna u biex jiġi promoss l-objettiv tal-iprem użu tagħhom. Il-Kodiċi ta' Kondotta tal-FAO, b'mod partikolari il-paragrafi 7(1), 7(2), 7(3) u 8(1), jirrakkomanda wkoll prattiki tajba biex jinkisbu dawn l-obbligi. Din is-sitwazzjoni twassal għal nuqqas ta' ċarezza u trasparenza li, flimkien man-nuqqas ta' trasparenza tal-liġijiet u l-proċeduri tal-PNG b'rabta mar-reġistrazzjoni u l-liċenzjar tal-bastimenti tas-sajd, kif inhu spjegat fit-Taqsimiet 3(1) u 3(2) tad-Deċiżjoni, tikkomprometti u ddgħajjef il-possibbiltà ta' implimentazzjoni effettiva ta' konservazzjoni u ġestjoni effiċjenti tar-riżorsi tas-sajd tal-PNG. Hija prattika attwali tal-PNG li tinkludi l-miżuri applikabbli ta' konservazzjoni u ġestjoni f'kondizzjonijiet ta' liċenzjar mhux żvelati għall-bastimenti tat-tonn. Għalhekk, jistgħu japplikaw miżuri differenti skont il-kundizzjonijiet individwali tal-liċenzjar mhux żvelati. Fl-aħħar nett, ma teżisti l-ebda regola ċara, trasparenti u kompatibbli dwar il-konservazzjoni u l-ġestjoni għall-ilmijiet arċipelaġiċi tal-PNG, bi ksur tal-obbligi msemmija fil-premessa (79). Skont l-Artikolu 61 tal-UNCLOS, l-Artikoli 5 u 6 tal-UNFSA, u l-Artikoli 5 u 6 tal-Konvenzjoni tal-WCPFC, l-Istati tal-kosta għandhom jiddeterminaw il-qabda totali tar-riżorsi ħajjin fiż-ŻEE, abbażi tal-aqwa evidenza xjentifika disponibbli għalihom u abbażi ta' approċċ ta' prekawzjoni; l-Istati tal-kosta għandhom jiżguraw ukoll, permezz ta' miżuri xierqa ta' konservazzjoni u ġestjoni, li r-riżorsi ħajjin u l-istokkijiet fiż-ŻEE u f'ilmijiet oħrajn li jaqgħu taħt il-ġurisdizzjoni tagħhom ma jkunux ipperikolati minn użu żejjed. Il-Kodiċi ta' Kondotta tal-FAO, b'mod partikolari il-paragrafi 7(3), 7(4) u 7(5), jirrakkomanda prattiki tajbin biex dawn l-obbligi jiġu ssodisfati. Il-PNG ma tapplikax miżuri tal-WCPFC ta' konservazzjoni u ġestjoni fl-ilmijiet arċipelaġiċi tagħha u ma għandhiex miżuri kompatibbli fis-seħħ. Meta tqis li t-tonn huwa transżonali u jpassi ħafna kif ukoll l-importanza tal-istokkijiet tat-tonn u l-attivitajiet tas-sajd fl-ilmijiet arċipelaġiċi tal-PNG, li huma żona ġeografika importanti ta' riproduzzjoni għall-ispeċijiet tat-tonn, din is-sitwazzjoni xxekkel kull sforz ta' konservazzjoni fuq l-istokk tat-tonn b'mod ġenerali. Għaldaqstant, il-PNG ma tiżgurax applikazzjoni tal-miżuri ta' ġestjoni u konservazzjoni fl-ilmijiet kollha li jaqgħu taħt il-ġurisdizzjoni tagħha b'mod kompatibbli mar-rekwiżiti tal-WCPFC, u skont l-obbligi tagħha li tiżgura li l-ispeċijiet taħt il-ġurisdizzjoni tagħha tal-Istat tal-kosta mhumiex ipperikolati minn sfruttament eċċessiv. Il-Kummissjoni vvalutat ukoll kull att jew ommissjoni mill-PNG li setgħu naqqsu l-effettività tal-liġijiet, ir-regoli jew il-miżuri internazzjonali ta' konservazzjoni u ta' ġestjoni applikabbli. Fid-dawl tas-sitwazzjoni spjegata f'din it-Taqsima tad-Deċiżjoni u abbażi tal-elementi fattwali kollha miġburin mill-Kummissjoni, kif ukoll id-dikjarazzjonijiet magħmulin mill-pajjiż, seta' jiġi stabbilit, skont l-Artikolu 31(3) u (6) tar-Regolament IUU, li l-PNG naqset milli taqdi d-dmirijiet tagħha skont il-liġi internazzjonali fir-rigward tar-regoli, ir-regolamenti u l-miżuri ta' konservazzjoni u ta' ġestjoni internazzjonali. Għandu jiġi nnutat li n-notifika tal-PNG bħala Stat tal-bandiera waslet għand il-Kummissjoni skont l-Artikolu 20 tar-Regolament IUU fl-4 ta' Frar 2010. Il-PNG ikkonfermat, kif jiddikjara l-Artikolu 20(1) tar-Regolament IUU, li għandha fis-seħħ arranġamenti nazzjonali għall-implimentazzjoni, il-kontroll u l-infurzar tal-liġijiet, ir-regolament u l-miżuri ta' konservazzjoni u ta' ġestjoni li għandu jkun hemm konformità magħhom mill-bastimenti tas-sajd tagħha. Il-Kummissjoni infurmat lill-PNG bid-diversi nuqqasijiet li skopriet waqt l-ewwel missjoni tagħha li wettqet f'Novembru 2011. Sena wara, waqt it-tieni missjoni tagħha f'Novembru 2012, il-Kummissjoni sabet li s-sitwazzjoni tal-PNG ma kinitx inbidlet. Għaldaqstant, il-Kummissjoni, mis-sena 2011 lil hawn, ikkunsidrat il-limitazzjonijiet fuq l-iżvilupp tal-PNG u offriet żmien xieraq biex il-PNG timplimenta azzjonijiet sabiex tirrimedja n-nuqqas ta' konformità tagħha mal-obbligi tagħha stipulati fil-liġi internazzjonali b'mod koerenti, effettiv u mhux detrimentali. Fid-dawl tas-sitwazzjoni spjegata f'din it-Taqsima tad-Deċiżjoni u abbażi tal-elementi fattwali kollha miġburin mill-Kummissjoni, kif ukoll id-dikjarazzjonijiet magħmulin mill-pajjiż, seta' jiġi stabbilit, skont l-Artikolu 31(7) tar-Regolament IUU, li l-istatus ta' żvilupp tal-governanza tas-sajd tal-PNG jista' jixxekkel mil-livell ta' żvilupp tagħha. Madankollu, b'kunsiderazzjoni tan-natura tan-nuqqasijiet stabbiliti tal-PNG, l-assistenza mogħtija mill-Unjoni u l-azzjonijiet meħudin biex jirrettifikaw is-sitwazzjoni, ma setgħet tiġi stabbilita l-ebda evidenza ta' korroborazzjoni biex tissuġġerixxi li n-nuqqas tal-PNG li twettaq l-obbligi tagħha skont il-liġi internazzjonali kien ir-riżultat ta' nuqqas ta' żvilupp. Il-livell ta' żvilupp tal-PNG, li qed jiżdied, ma jidhirx bħala skuża jew bħala ġustifikazzjoni tal-prestazzjoni ġenerali tal-PNG bħala Stat tal-bandiera u, b'mod partikolari, tal-kosta fir-rigward tas-sajd, u l-insufficjenza tal-azzjoni tagħha biex tipprevjeni, tiskoraġġixxi u telimina s-sajd IUU u biex tiżgura monitoraġġ, kontroll u sorveljanza tal-attivitajiet tas-sajd fl-ilmijiet li jaqgħu taħt il-ġurisdizzjoni tagħha. Fid-dawl tas-sitwazzjoni spjegata f'din it-Taqsima tad-Deċiżjoni u abbażi tal-elementi fattwali miġburin mill-Kummissjoni, kif ukoll id-dikjarazzjonijiet magħmulin mill-pajjiż, seta' jiġi stabbilit li, skont l-Artikolu 31(7) tar-Regolament IUU, l-istatus ta' żvilupp u l-prestazzjoni ġenerali tal-PNG fir-rigward tas-sajd mhumiex imxekklin mil-livell ta' żvilupp tagħha. Fid-dawl tal-konklużjonijiet li ntlaħqu hawn fuq fir-rigward tan-nuqqas tal-Papwa Ginea Ġdida li ma taqdix id-dmirijiet tagħha skont il-liġi internazzjonali bħala Stat tal-bandiera, tal-port, tal-kosta jew tas-suq u biex tieħu azzjoni biex tipprevjeni, tiskoraġġixxi u telimina s-sajd IUU, dak il-pajjiż għandu jiġi nnotifikat, skont l-Artikolu 32 tar-Regolament IUU, bil-possibbiltà li jiġi identifikat bħala pajjiż li l-Kummissjoni tikkunsidra li ma kkooperax fil-ġlieda kontra s-sajd IUU. Barra minn hekk, in-notifika tal-Papwa Ginea Ġdida bil-possibbiltà li tiġi identifikata bħala pajjiż li l-Kummissjoni tikkunsidra li ma kkooperax għall-finijiet ta' din id-Deċiżjoni ma teskludix jew timplika awtomatikament kull pass sussegwenti meħud mill-Kummissjoni jew mill-Kunsill għall-finijiet tal-identifikazzjoni u l-istabbiliment ta' lista ta' pajjiżi li ma kkooperawx. IDDEĊIDIET KIF ĠEJ: L-Istat Indipendenti tal-Papwa Ginea Ġdida huwa nnotifikat bil-possibilità li jkun identifikat bħala pajjiż terz li l-Kummissjoni tqis li ma kkooperax fil-ġlieda kontra sajd illegali, mhux rapportat u mhux regolat. Magħmul fi Brussell, l-10 ta' Ġunju 2014. IL-KUMMISSJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, Ir-Regolament tal-Kunsill (KE) Nru 1005/2008 (ir-Regolament IUU) jistabbilixxi sistema tal-Unjoni sabiex tipprevjeni, tiskoraġġixxi u telimina s-sajd illegali, mhux irrappurtat u mhux irregolat (is-sajd IUU). Il-Kapitolu VI tar-Regolament IUU jistabbilixxi l-proċedura għall-identifikazzjoni ta' pajjiżi terzi li ma jikkooperawx, il-proċeduri politiċi fir-rigward ta' pajjiżi identifikati bħala pajjiżi terzi li ma jikkooperawx, l-istabbiliment ta' lista ta' pajjiżi li ma jikkooperawx, it-tneħħija mil-lista ta' pajjiżi li ma jikkooperawx, ir-riklamar tal-lista ta' pajjiżi li ma jikkooperawx u kull miżura ta' emerġenza. Skont l-Artikolu 32 tar-Regolament IUU, il-Kummissjoni għandha tinnotifika lill-pajjiżi terzi bil-possibbiltà li jiġu identifikati bħala pajjiżi li ma jikkooperawx. Din in-notifika hija ta' natura preliminari. In-notifika tal-pajjiżi terzi bil-possibbiltà li jiġu identifikati bħala pajjiżi li ma jikkooperawx għandha tkun ibbażata fuq il-kriterji stipulati fl-Artikolu 31 tar-Regolament IUU. Il-Kummissjoni għandha tieħu l-proċeduri politiċi kollha stipulati fl-Artikolu 32 fir-rigward ta' dawk il-pajjiżi. B'mod partikulari, fin-notifika l-Kummissjoni għandha tinkludi informazzjoni dwar il-fatti u l-kunsiderazzjonijiet essenzjali li jsejsu identifikazzjoni bħal din, l-opportunità ta' dawk il-pajjiżi li jirrispondu u jipprovdu evidenza li tikkontradixxi l-identifikazzjoni u, fejn ikun xieraq, pjan ta' azzjoni għat-titjib u l-miżuri meħudin biex titranġa s-sitwazzjoni. Il-Kummissjoni għandha tagħti żmien biżżejjed lill-pajjiżi terzi kkonċernati sabiex jirrispondu għan-notifika u żmien xieraq biex jirranġaw is-sitwazzjoni. Skont l-Artikolu 31 tar-Regolament IUU, il-Kummissjoni tista' tidentifika l-pajjiżi terzi li hija tqis bħala pajjiżi li ma jikkooperawx fil-ġlieda kontra s-sajd IUU. Pajjiż terz jista' jkun identifikat bħala pajjiż terz li ma jikkooperax jekk jonqos milli jaqdi dawk li huma d-dmirijiet tiegħu skont id-dritt internazzjonali bħala Stat tal-bandiera, tal-port, kostali jew tas-suq u jekk jonqos milli jieħu azzjoni biex jipprevjeni, jiskoraġġixxi u jelimina s-sajd IUU. L-identifikazzjoni ta' pajjiżi terzi li ma jikkooperawx se tkun ibbażata fuq l-analiżi tal-informazzjoni kollha kif stabbilit fl-Artikolu 31(2) tar-Regolament IUU. Skont l-Artikolu 33 tar-Regolament IUU, il-Kunsill jista' jistabbilixxi lista ta' pajjiżi li ma jikkooperawx. Il-miżuri msemmijin, fost l-oħrajn, fl-Artikolu 38 tar-Regolament IUU japplikaw għal dawk il-pajjiżi. Skont l-Artikolu 20(1) tar-Regolament IUU, il-pajjiżi terzi li huma Stati tal-bandiera huma mitlubin jinnotifikaw lill-Kummissjoni dwar l-arranġamenti tagħhom għall-implimentazzjoni, il-kontroll u l-infurzar tal-liġijiet, ir-regolamenti, u l-miżuri ta' konservazzjoni u ta' ġestjoni li magħhom għandhom ikunu konformi l-bastimenti tas-sajd tagħhom. Skont l-Artikolu 20(4) tar-Regolament IUU, il-Kummissjoni tikkoopera b'mod amministrattiv ma' pajjiżi terzi f'oqsma li għandhom x'jaqsmu mal-implimentazzjoni ta' dak ir-Regolament. Il-Kummissjoni aċċettat in-notifika tar-Repubblika tal-Filippini (il-Filippini) bħala Stat tal-bandiera skont l-Artikolu 20 tar-Regolament IUU fil-15 ta' Jannar 2010. Mit-23sas-27 ta' Jannar 2012, il-Kummissjoni, bl-għajnuna tal-Aġenzija Ewropea għall-Kontroll tas-Sajd (EFCA), wettqet missjoni fil-Filippini fil-kuntest tal-kooperazzjoni amministrattiva stipulata fl-Artikolu 20(4) tar-Regolament IUU. Il-missjoni kellha l-għan li tivverifika l-informazzjoni dwar l-arranġamenti tal-Filippini għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta' konservazzjoni u ta' ġestjoni li magħhom għandhom ikunu konformi l-bastimenti tas-sajd tagħha u dwar il-miżuri meħudin mill-Filippini sabiex jimplimenta l-obbligi tiegħu fil-ġlieda kontra s-sajd IUU u sabiex jissodisfa r-rekwiżiti u l-punti li għandhom x'jaqsmu mal-implimentazzjoni tal-iskema ta' ċertifikazzjoni tal-qbid tal-Unjoni. L-awtoritajiet tal-Filippini bagħtu informazzjoni addizzjonali fit-3 ta' Frar 2012. Ir-rapport finali tal-missjoni ntbagħat lill-Filippini fil-21 ta' Frar 2012. Il-kummenti tal-Filippini dwar ir-rapport finali tal-missjoni waslu fl-24 ta' Marzu 2012. Bejn il-25 u s-27 ta' Ġunju 2012 il-Kummissjoni għamlet missjoni oħra fil-Filippini sabiex issegwi l-azzjonijiet meħudin fl-ewwel missjoni. Fit-28 ta' Ġunju 2012, il-Kummissjoni bagħtet l-osservazzjonijiet tagħha bil-miktub lill-Filippini dwar il-pjan tal-Filippini biex dan il-pajjiż jindirizza l-kwistjonijiet tas-sajd IUU. L-awtoritajiet tal-Filippini bagħtu informazzjoni addizzjonali fl-4 ta' Ottubru 2012, fit-12 ta' Diċembru 2012 u fl-14 ta' Frar 2013. Saret vidjokonferenza bejn il-Filippini u s-servizzi tal-Kummissjoni fit-8 ta' Frar 2013. L-awtoritajiet tal-Filippini bagħtu informazzjoni addizzjonali fit-22 ta' April 2013. Fil-25 ta' April 2013, saret laqgħa teknika fi Brussell li matulha l-awtoritajiet tal-Filippini ressqu informazzjoni addizzjonali. Saret laqgħa oħra bejn il-Filippini u s-servizzi tal-Kummissjoni fil-11 ta' Ġunju 2013 fi Brussell. L-awtoritajiet tal-Filippini bagħtu informazzjoni addizzjonali fl-14 ta' Ġunju 2013. B'din l-informazzjoni, l-awtoritajiet tal-Filippini aġġornaw lill-Kummissjoni dwar il-progress li kien sar fuq il-pjan ta' azzjoni tagħhom biex jindirizzaw il-kwistjonijiet tas-sajd IUU, u tawha l-abbozz tal-Pjan Nazzjonali ta' Azzjoni dwar is-sajd IUU u l-abbozzi leġiżlattivi inizjali biex jirrevedu l-Liġi dwar is-Sajd. Il-Kummissjoni, bl-għajnuna tal-Aġenzija Ewropea għall-Kontroll tas-Sajd (EFCA), u fuq talba tal-awtoritajiet tal-Filippini, organizzat sessjoni ta' ħidma għall-bini tal-kapaċitajiet f'Manila mit-22sas-26 ta' Lulju 2013, li kienet tiffoka fuq il-miżuri tal-Istat tal-port u l-analiżi tar-riskju. L-awtoritajiet tal-Filippini bagħtu informazzjoni addizzjonali fil-11 ta' Novembru 2013. Saret laqgħa bejn il-Filippini u s-servizzi tal-Kummissjoni fit-22 ta' Novembru 2013 fi Brussell. F'Diċembru tal-2013, il-Kummissjoni rċeviet informazzjoni mingħand l-awtoritajiet tal-Filippini li huma kienu ffirmaw l-Ordni Eżekuttiva li tadotta l-Pjan Nazzjonali ta' Azzjoni dwar is-sajd IUU. Barra minn hekk, l-awtoritajiet bagħtu wkoll lill-Kummissjoni l-Memorandum ta' Ftehim li ġie ffirmat fid-9 ta' Diċembru 2013 li ħoloq Kumitat Konġunt għall-Kooperazzjoni fil-qasam tas-Sajd bejn l-awtoritajiet tal-Filippini u dawk tal-Papwa Ginea Ġdida. Fi Frar tal-2014, il-Kummissjoni rċeviet informazzjoni li kien fiha b'mod partikulari l-Pjan Nazzjonali ta' Azzjoni dwar is-sajd IUU, l-abbozz il-ġdid għar-reviżjoni tal-Liġi dwar is-Sajd u l-abbozz tar-Regolament dwar it-traċċabbiltà. L-abbozz tal-Liġi dwar is-Sajd kien ġie ppreżentat fis-Senat u fil-Kamra tar-Rappreżentanti tal-Filippini. Saret laqgħa bejn il-Filippini u s-servizzi tal-Kummissjoni fil-5 ta' Marzu 2014 fi Brussell. L-awtoritajiet tal-Filippini bagħtu informazzjoni addizzjonali fil-25 ta' Marzu 2014, fit-3 ta' Mejju 2014 u fil-15 ta' Mejju 2014. Fl-iskambju li ġie deskritt hawn fuq, l-awtoritajiet tal-Filippini adottaw approċċ kostruttiv fil-kooperazzjoni mal-Kummissjoni. Fil-fatt, sar progress sinifikanti fl-indirizzar tal-isfidi ewlenin identifikati matul il-missjonijiet fuq il-post. Madankollu, għad hemm għadd ta' nuqqasijiet li ma ġewx indirizzati b'mod sħiħ. Il-Filippini huwa membru tal-Kummissjoni għas-Sajd fil-Punent tal-Paċifiku u l-Paċifiku Ċentrali (WCPFC), tal-Kummissjoni Internazzjonali għall-Konservazzjoni tat-Tonn tal-Atlantiku (ICCAT) u tal-Kummissjoni għat-Tonn tal-Oċean Indjan (IOTC). Il-Filippini jifforma parti wkoll mill-Kummissjoni għall-Konservazzjoni tat-Tonn tan-Nofsinhar (CCSBT), bħala pajjiż li jikkoopera li mhuwiex membru fiha. Il-Filippini rratifika l-Konvenzjoni tan-Nazzjonijiet Uniti tal-1982 dwar id-Dritt tal-Baħar (UNCLOS). Biex tivvaluta l-konformità tal-Filippini mal-obbligi internazzjonali tiegħu bħala Stat tal-bandiera, tal-port, kostali jew tas-suq stabbiliti fil-ftehimiet internazzjonali msemmija fil-premessa (30) u stabbiliti mill-Organizzazzjonijiet Reġjonali tal-Ġestjoni tas-Sajd (RFMOs) rilevanti msemmija fil-premessa (30), il-Kummissjoni fittxet u analizzat l-informazzjoni kollha li hija qieset bħala meħtieġa għall-finijiet ta' dak l-eżerċizzju. Il-Kummissjoni użat l-informazzjoni li toħroġ mid-dejta disponibbli ppubblikata mill-RFMOs rilevanti, kif ukoll l-informazzjoni disponibbli għall-pubbliku. Skont l-Artikolu 31(3) tar-Regolament IUU, il-Kummissjoni analizzat id-dmirijiet tal-Filippini bħala Stat tal-bandiera, tal-port, kostali jew tas-suq. Għall-finijiet ta' din l-analiżi, il-Kummissjoni qieset il-parametri mniżżlin fl-Artikolu 31(4) sa (7) tar-Regolament IUU. Fir-rigward ta' bastimenti li jtajru l-bandiera tal-Filippini huwa nnutat li, abbażi tal-informazzjoni miksuba mil-listi ta' bastimenti tal-RFMOs, m'hemmx bastimenti fil-listi IUU provviżorji jew finali u ma teżisti l-ebda evidenza ta' każijiet fl-imgħoddi ta' bastimenti li jtajru l-bandiera tal-Filippini li biha l-Kummissjoni tkun tista' tanalizza l-prestazzjoni tal-Filippini fir-rigward ta' attivitajiet rikorrenti tas-sajd IUU skont l-Artikolu 31(4)(a). Skont l-Artikolu 31(4)(b), il-Kummissjoni eżaminat ukoll il-miżuri li ħadu l-awtoritajiet tal-Filippini dwar l-aċċess ta' prodotti tas-sajd li jkunu ġejjin minn sajd IUU għas-suq tagħhom. Abbażi ta' valutazzjoni tal-informazzjoni kollha li għandha għad-dispożizzjoni tagħha, il-Kummissjoni tqis li l-Filippini ma jistax jiżgura li l-prodotti tas-sajd li jidħlu fih jew li jidħlu f'impjanti tal-ipproċessar ibbażati fih ma jkunux ġejjin minn sajd IUU. Dan huwa minħabba problemi sistematiċi li jdgħajfu l-possibbiltà li l-awtoritajiet tal-Filippini jittraċċaw il-qabdiet minħabba n-nuqqas ta' disponibbiltà ta' informazzjoni uffiċjali dwar il-ħut li nħatt l-art, li ġie importat u/jew li ġie pproċessat. L-elementi ewlenin li fuqhom tissejjes il-valutazzjoni tal-Kummissjoni huma mogħtija fil-qosor hawn taħt. Il-kompożizzjoni tal-flotta tal-Filippini, flimkien mad-diversi sorsi ta' prodotti tas-sajd li jidħlu fil-katina tal-provvista, u mas-sistema ta' traċċabbiltà użata, li mhijiex biżżejjed, tinvolvi riskju ċar ta' aċċess tal-prodotti tas-sajd IUU għas-suq tal-Filippini. Filwaqt li qieset l-industrija tal-ipproċessar tat-tonn fil-Filippini, il-Kummissjoni analizzat is-sitwazzjoni marbuta mal-attivitajiet ta' din l-industrija u kwalunkwe impatt li l-operazzjonijiet tagħha jista' jkollhom fuq l-aċċess tal-prodotti tas-sajd li jkunu ġejjin mis-sajd IUU għas-suq tagħha. Il-Pjan Internazzjonali ta' Azzjoni biex jipprevjeni, jiskoraġġixxi u jelimina s-sajd illegali, mhux irrappurtat u mhux irregolat (IPOA IUU) jipprovdi gwida dwar miżuri relatati mas-suq miftiehma fuq livell internazzjonali li jappoġġaw it-tnaqqis jew l-eliminazzjoni tal-kummerċ tal-ħut u l-prodotti tal-ħut li jkunu ġejjin mis-sajd IUU, u, fil-punt 71 tiegħu, jissuġġerixxi li l-Istati għandhom jieħdu passi biex itejbu t-trasparenza tas-swieq tagħhom sabiex il-ħut u l-prodotti tal-ħut ikunu jistgħu jiġu ttraċċati. Bl-istess mod, il-Kodiċi ta' Kondotta tal-FAO għas-Sajd Responsabbli tiddeskrivi, b'mod partikulari fl-Artikolu 11 tagħha, il-prattiki tajba għall-attivitajiet ta' wara l-ħsad u għall-kummerċ internazzjonali responsabbli. L-Artikolu 11(1)(11) jitlob lill-Istati jiżguraw li l-kummerċ internazzjonali u lokali tal-ħut u l-prodotti tas-sajd isir skont prattiki ta' konservazzjoni u ta' ġestjoni tajbin billi jtejbu l-identifikazzjoni tal-oriġini tal-ħut u tal-prodotti tas-sajd. L-impjanti tal-ipproċessar jużaw materja prima li tkun ġejja minn bastimenti tas-sajd li jtajru l-bandiera tal-Filippini li jaħdmu fl-ibħra li jaqgħu taħt il-ġuriżdizzjoni nazzjonali tal-Filippini, fl-ibħra internazzjonali u fl-ibħra li jaqgħu taħt il-ġuriżdizzjoni ta' Stati terzi, kif ukoll minn bastimenti li jtajru bandiera barranija li jkunu qed iħottu l-ħut fil-Filippini, u mill-importazzjonijiet. F'konformità mal-prinċipji bażiċi mogħtija fl-Artikolu 11(1)(11) tal-Kodiċi ta' Kondotta tal-FAO għas-Sajd Responsabbli, l-awtoritajiet tal-Filippini għandhom ikunu jistgħu jimmonitorjaw l-oriġini tal-ħut u tal-prodotti tas-sajd u b'hekk jiżguraw li l-ħut li ma jkunx konformi mar-regoli tal-UE ma jiġix esportat lejn l-UE. Madankollu, l-awtoritajiet tal-Filippini ma jimplimentawx l-iskema ta' traċċabbiltà li hija meħtieġa biex jevitaw li jimportaw u jesportaw mill-ġdid lejn l-UE materja prima u prodotti tal-ħut li jkunu ġejjin minn pajjiżi li ma tkunx intbagħtitilhom notifika u minn pajjiżi li jkunu ġew identifikati bħala pajjiżi li ma jikkooperawx. Fil-fatt, hemm bżonn ta' sistema ta' traċċabbiltà li taħdem mill-istadju tal-ħatt l-art sa dak tal-esportazzjoni, jew mill-istadju tal-importazzjoni sal-esportazzjoni sussegwenti. Madankollu, fil-Filippini m'hemmx sistema bħal din, u n-nuqqas ta' kontroll u ta' monitoraġġ tal-attivitajiet tas-sajd, b'mod partikulari tal-ħatt l-art, in-nuqqas ta' spezzjonijiet fuq il-baħar u fil-port u n-nuqqas ta' kontrolli fuq il-ġurnali ta' abbord iwasslu biex il-prodotti tas-sajd IUU jista' jkollhom aċċess faċli għall-Filippini u għas-suq tal-UE. Barra minn hekk, hija prattika kummerċjali komuni li l-ħut li jinqabad minn bastimenti tas-sajd li jtajru l-bandiera tal-Filippini jinqabad fl-ibħra ta' pajjiżi terzi u wara jew jinħatt l-art f'pajjiżi terzi għal iktar ipproċessar, jew isirlu trażbord fl-ibħra ta' pajjiżi terzi u wara jintbagħat għal aktar ipproċessar f'pajjiż ieħor. Għalhekk, iseħħu ħafna tranżazzjonijiet ta' riskju lil hinn mill-ibħra tal-Filippini. L-awtoritajiet tal-Filippini għandu jkollhom responsabbiltà sħiħa tal-bastimenti tagħhom skont l-Artikolu 94 tal-UNCLOS. Madankollu, il-Filippini ma jimplimenta l-ebda miżura li hija meħtieġa biex jiżgura li l-awtoritajiet qegħdin jikkontrollaw il-veraċità tal-informazzjoni u t-traċċabbiltà tat-tranżazzjonijiet marbutin mal-attivitajiet tal-bastimenti tagħhom. Il-Filippini adotta l-Ordni Amministrattiva tas-Sajd Nru 241 dwar l-implimentazzjoni tas-Sistema ta' Monitoraġġ tal-Bastimenti fl-Ibħra Internazzjonali. Madankollu, il-Filippini m'għandux aċċess operattiv għall-informazzjoni meħtieġa dwar il-pożizzjoni jew l-attivitajiet ta' xi wħud mill-bastimenti tiegħu stess li joperaw fl-ilmijiet ta' pajjiżi terzi, bħal pereżempju f'dawk tal-Papwa Ginea Ġdida. Dan ifixkel il-kapaċità tal-Filippini li jieħu r-responsabbiltajiet kollha tiegħu bħala Stat tal-bandiera marbutin mal-ħruġ korrett taċ-ċertifikati tal-qbid. It-Taqsima 3.2 tagħti analiżi aktar iddettaljata tal-problemi marbutin mal-monitoraġġ, mal-kontroll u mas-sorveljanza. Filwaqt li d-dikjarazzjonijiet tal-ħatt l-art huma kruċjali għat-traċċabbiltà sabiex ikun żgurat il-kontroll u għalhekk biex wieħed ma jitlifx kont tad-dħul u l-ħruġ tal-kumpaniji, dawn ma jintużawx għal qabdiet kollha li jinħattu l-art fil-Filippini. Sabiex wieħed ikun jista' joqgħod fuqhom bis-sħiħ, il-kontenut tat-tali dokumenti (f'termini tal-kwantitajiet u tal-ispeċi tal-ħut maqbud) irid ikun ikkontrollat u kkonfermat minn awtorità indipendenti, u mhuwiex biżżejjed li wieħed joqgħod fuq iċ-ċifri li jipprovdu l-kumpaniji stess, hekk kif jiġri ħafna drabi fil-Filippini. Barra minn hekk, sabiex l-attivitajiet tas-sajd ikunu mmonitorjati b'mod effettiv, il-bastimenti tas-sajd għandhom ikunu obbligati jimlew id-dikjarazzjonijiet tal-ħatt l-art irrispettivament mill-post fejn iħottu l-qabda tagħhom, billi dal-ħin, dan ir-rekwiżit jgħodd biss għall-ħatt l-art fil-Filippini. L-awtoritajiet tal-Filippini ma implimentaw l-ebda sett koerenti ta' miżuri dwar il-kontrolli tad-dokumenti għall-ħatt l-art jew it-trażbordi li jseħħu f'pajjiżi terzi. Għall-qabdiet li joriġinaw fil-Papwa Ginea Ġdida, matul l-ewwel missjoni tagħha fil-Filippini fl-2012, il-Kummissjoni stabbilixxiet li l-awtoritajiet mhux dejjem kienu jafu jekk il-ħut kienx inħatt l-art fil-Papwa Ginea Ġdida jew kienx sarlu trażbord fl-ibħra tal-Papwa Ginea Ġdida qabel ma ntbagħat lejn il-Filippini. Fil-leġiżlazzjoni tagħhom, l-awtoritajiet tal-Filippini introduċew skema ta' ċertifikazzjoni tal-qbid. It-Taqsima 13 tal-Ordni Amministrattiva tas-Sajd Nru 238 dwar ir-regoli u r-regolamenti li jirregolaw l-implimentazzjoni tar-Regolament tal-Kunsill (KE) Nru 1005/2008 dwar skema ta' ċertifikazzjoni tal-qbid stabbilixxiet "iċ-ċertifikat ta' validazzjoni tal-qbid" (CVC), li ismu nbidel għal "dikjarazzjoni tal-ħatt l-art dwar l-oriġini tal-qabda" (COLD) permezz tal-Ordni Amministrattiva tas-Sajd Nru 238-1. L-użu tad-dikjarazzjoni tal-ħatt l-art imsejħa COLD huwa obbligatorju biss għall-bastimenti li jkunu qed iħottu l-qabdiet l-art f'port partikulari fil-Filippini; dan jeskludi l-applikazzjoni tal-Ordni Nru 238-1 għall-bastimenti tas-sajd li jtajru l-bandiera tal-Filippini u li jħottu l-qabdiet tagħhom l-art f'pajjiżi oħra, ħaġa li sseħħ b'mod regolari. Għall-bastimenti tas-sajd kummerċjali, ċertifikat tal-ħatt l-art tal-ħut jimtela waqt il-ħatt l-art u jiġi ffirmat mill-ispetturi tal-BFAR. Il-problema hija li ċ-ċertifikat tal-ħatt l-art jinkludi informazzjoni dwar il-bastimenti tal-qbid anke meta l-qabdiet jinħattu mit-trasportaturi. Għaldaqstant, l-ispetturi jistgħu jkunu qed jiċċertifikaw il-ħatt l-art ta' bastimenti tas-sajd li jkun għadhom fuq il-baħar mingħajr ma jkollhom informazzjoni dwar l-operazzjonijiet tas-sajd. Barra minn hekk, is-sistema attwali taċ-ċertifikati tal-ħatt l-art tal-ħut ma tiżgurax biżżejjed traċċabbiltà, għax ma torbotx flimkien l-informazzjoni kollha disponibbli u rilevanti, bħall-bastiment tal-ħatt l-art mal-impjant tal-ipproċessar li għalih ikunu maħsubin il-qabdiet. Fil-każ tas-sajd artiġjanali, ma jsiru kważi l-ebda kontrolli fuq il-baħar jew fil-post tal-ħatt l-art; l-awtoritajiet lokali ma jiffirmawx ir-rapporti tal-qabdiet tas-sajd u dawn jiġu ċċertifikati minflok mill-impjanti tal-ipproċessar malli dawn jirċievu l-materja prima. L-awtoritajiet spjegaw li minħabba nuqqas ta' riżorsi rari jkun hemm aġent tal-gvern mill-awtorità rilevanti preżenti waqt il-ħatt l-art. Għalhekk, minħabba li ma jkunx hemm rappreżentant uffiċjali tal-Awtoritajiet preżenti meta jimtela r-rapport dwar il-qabdiet tal-ħut, jista' jkun hemm diversi ħatt l-art iddikjarati fir-rapport għal bastiment tas-sajd wieħed li fih il-qabdiet minn bastimenti rreġistrati u lliċenzjati jitħalltu ma' qabdiet minn bastimenti artiġjanali li mhumiex irreġistrati u m'għandhomx liċenzja. Dan joħloq problema minħabba li dawn ir-rapporti huma wieħed mid-dokumenti ewlenin li jintużaw għall-ħruġ ta' ċertifikati ssimplifikati tal-qbid. Il-BFAR joqgħod fuq l-informazzjoni li jgħaddulu l-operaturi jew l-impjanti tal-ipproċessar, minflok ma jivverifika u jivvalida d-dejta fiċ-ċertifikati tal-qbid abbażi ta' valutazzjoni tiegħu stess. L-awtoritajiet tal-Filippini naqsu milli jiżviluppaw skema ta' kontroll koerenti biex janalizzaw mill-ġdid il-proċeduri tat-traċċabbiltà tal-kumpaniji. Pereżempju, minkejja l-għadd kbir ta' dokumenti mitluba qabel il-validazzjoni taċ-ċertifikat tal-qbid (regolari u ssimplifikat), il-BFAR ma jistax jivverifika li l-piż indikat fiċ-ċertifikat tal-qbid huwa korrett minħabba li huwa ma jwettaq l-ebda kontroll fil-fabbriki. Għalhekk, il-validazzjoni taċ-ċertifikat tal-qbid tista' titqies bħala waħda "li ssir fl-għama" u hemm riskju reali li l-qabdiet mis-sajd IUU jispiċċaw jiddaħħlu fil-flussi tal-esportazzjoni. L-ewwel missjoni tal-Kummissjoni fl-2012 żvelat okkorrenzi ta' nuqqas ta' kontroll tal-kwantitajiet ipproċessati, fejn il-kwantitajiet miksubin wara l-ipproċessar kienu prinċipalment l-istess bħal dawk ta' qabel l-ipproċessar. Fil-każ tat-tonn fil-laned dan huwa impossibbli minħabba li xi partijiet tal-ġisem tal-ħut iridu jintremew, u dan jista' jindika l-possibbiltà ta' introduzzjoni ta' prodotti mis-sajd IUU fil-flussi tal-produzzjoni u tal-esportazzjoni. Matul l-ewwel missjoni tal-Kummissjoni fl-2012, ġie stabbilit ukoll li l-kumpaniji li jitolbu ċertifikat tal-qbid huma awtorizzati b'mod informali biex joħorġu numru taċ-ċertifikat tal-qbid, li għandu jkun sensiela ta' kodiċi speċifiċi kif preskritt mill-BFAR (sabiex ikun jista' jiġi identifikat, pereżempju l-esportatur jew ir-reġjun) u numru tas-serje konsekuttiv. Minħabba li m'hemmx bażi tad-dejta jew sistema elettronika, m'hemm l-ebda kontroll fuq dawn in-numri, u dan jirrappreżenta ċertu riskju għal abbuż, minħabba li l-istess numru jista' jintuża għal kunsinni differenti. Il-problema tat-traċċabbiltà tkompli tiggrava minħabba l-prattiki tat-trażbord mhux ikkontrollat fuq il-baħar. L-aċċess tal-prodotti tas-sajd għas-suq tal-Filippini jista' jseħħ tassew permezz tal-bastimenti tal-ġarr u, fid-dawl tan-nuqqasijiet marbutin mal-kontroll u t-traċċabbiltà tal-ħatt l-art spjegati fil-premessa (49), hemm ir-riskju li jiġi importat fil-Filippini ħut li jkun ġej mis-sajd IUU. Isir ħafna trażbord, minħabba li, fil-biċċa l-kbira tagħhom, l-operazzjonijiet tas-sajd tal-flotta kummerċjali, minbarra l-bastimenti l-kbar tas-sajd bil-konz li joperaw fiż-żona tal-IOTC, huma appoġġati minn dgħajjes tal-ġarr, li jieħdu l-ħut mill-bastimenti tas-sajd magħrufa bħala "bastimenti tal-qbid" u jwassluh fil-port jew fl-impjanti tal-ipproċessar. L-awtoritajiet tal-Filippini rrikonoxxew in-nuqqasijiet tas-sistemi tagħhom fir-rigward tat-traċċabilità f'diversi sottomissjonijiet. Fl-informazzjoni li bagħtu fil-25 ta' Frar, l-awtoritajiet tal-Filippini ppreżentaw Regolament dwar it-traċċabbiltà. Madankollu, s'issal-Kummissjoni ma osservat l-ebda progress tanġibbli fir-rigward tat-traċċabbiltà. Għalhekk, kif jidher fil-premessi (46) sa (54) hawn fuq, in-nuqqas ta' kontrolli b'rabta maċ-ċertifikati tal-qbid tal-importazzjonijiet u mal-impjanti tal-ipproċessar, kif ukoll l-għadd ta' mezzi li permezz tagħhom jista' jinkiseb il-ħut, huma inċentivi biex il-flotta ta' distanzi twal tesporta prodotti miksubin mis-sajd IUU flimkien ma' ħut miksub legalment, kemm jekk dan ikun ġej minn qabdiet lokali kif ukoll jekk ikun ġej minn qabdiet barranin. Il-kontroll limitat fuq l-attivitajiet (tas-sajd u tat-trażbord) fuq il-baħar ikompli jiggrava l-problema, kif se jiġi eżaminat fil-premessi (67) sa (75) fit-Taqsima 3.2. Il-Kodiċi ta' Kondotta tal-Organizzazzjoni tal-Ikel u l-Agrikoltura tan-Nazzjonijiet Uniti (l-FAO) għas-Sajd Responsabbli (il-Kodiċi ta' Kondotta tal-FAO) jirrakkomanda t-trasparenza fil-liġijiet tas-sajd u fit-tħejjija tagħhom, kif ukoll għall-proċessi rispettivi ta' teħid tad-deċiżjonijiet u tfassil tal-politika u ta' ġestjoni (fil-paragrafi 6(13) u 7(1)(9) rispettivament). Dan il-kodiċi jipprovdi prinċipji u standards applikabbli għall-konservazzjoni, il-ġestjoni u l-iżvilupp tas-sajd kollu u jkopri wkoll, fost l-oħrajn, il-qbid, l-ipproċessar u l-kummerċ tal-ħut u tal-prodotti tas-sajd, l-operazzjonijiet tas-sajd u r-riċerka fil-qasam tas-sajd. Fil-paragrafi 11(2) u 11(3) tiegħu, il-Kodiċi ta' Kondotta tal-FAO jkompli jispeċifika li l-kummerċ internazzjonali fil-ħut u l-prodotti tas-sajd m'għandux jikkomprometti l-iżvilupp sostenibbli tas-sajd u għandu jissejjes fuq miżuri trasparenti, kif ukoll fuq liġijiet, regolamenti u proċeduri amministrattivi trasparenti, sempliċi u komprensivi. Għalkemm l-awtoritajiet tal-Filippini qed jimmiraw li jistabbilixxu sistema ta' reġistrazzjoni konġunta tal-bastimenti tas-sajd, bħalissa hemm sistema ta' reġistrazzjoni tal-bastimenti fl-awtorità ta' reġistrazzjoni (l-Awtorità tal-Industrija Marittima (imsejħa "MARINA")) u sistema ta' liċenzji tas-sajd. Kif ġie vvalutat matul l-ewwel missjoni tal-Kummissjoni fl-2012, hemm nuqqasijiet sinifikanti fis-sistema ta' reġistrazzjoni tal-bastimenti. Hemm inkonsistenza fl-għadd ta' bastimenti rreġistrati mill-MARINA u miż-żewġ awtoritajiet tal-ħruġ tal-liċenzji (il-Ministeru tal-Agrikoltura (il-BFAR) u l-Unitajiet tal-gvernijiet lokali (LGUs)), kif ukoll nuqqas ta' kooperazzjoni strutturata bejn dawn l-entitajiet. Wara l-missjonijiet tal-Kummissjoni, il-BFAR u l-MARINA kkonkludew Memorandum ta' Ftehim dwar il-kooperazzjoni tagħhom. Barra minn hekk, għadd kbir ta' bastimenti żgħar li jistadu fl-ilmijiet muniċipali mhumiex irreġistrati mil-LGUs responsabbli (dan in-numru huwa stmat li jlaħħaq saħansitra l-50 %), u dan jagħmilha diffiċli li jsirulhom kontrolli. Barra minn hekk, matul il-missjonijiet tagħha, il-Kummissjoni stabbilixxiet li hemm ukoll nuqqasijiet fil-ġestjoni tal-liċenzji tas-sajd billi n-numri fuq il-liċenzji maħruġin u d-dejta rreġistrata mill-awtoritajiet mhumiex kompluti. Il-kundizzjonijiet għar-reġistrazzjoni tal-bastimenti għandhom ikunu marbutin mal-liċenzji tas-sajd, kif stabbilit fl-Artikolu 40 tal-IPOA-IUU, u għandhom ikunu ċari, trasparenti u disponibbli għall-pubbliku. Madankollu, fil-Filippini, ġie osservat li hemm diskrepanza kbira bejn l-għadd ta' bastimenti tas-sajd kummerċjali rreġistrati u dawk b'liċenzja fil-pajjiż. Fil-fatt, skont il-MARINA, 3 700 bastiment tas-sajd biss, inklużi d-dgħajjes artiġjanali, kienu rreġistrati fl-2010, għalkemm kważi 8 000 bastiment tas-sajd kummerċjali kellhom liċenzja fl-2011. Għalhekk, il-bażi tad-dejta amministrata mill-MARINA mhijiex aġġornata, minħabba li hemm iktar bastimenti tas-sajd b'liċenzja milli rreġistrati, li fil-fatt huwa impossibbli. Mhuwiex xieraq li wieħed jinkludi d-dgħajjes artiġjanali u kummerċjali fl-istess bażi tad-dejta meta wieħed iqis li l-LGUs mhux qed jibagħtu dejta preċiża fuq bażi regolari. Minħabba f'hekk, iċ-ċifra ġenerali hija żbaljata. Dan iwassal għall-konklużjoni li r-reġistru mhuwiex aġġornat. Id-diversi tipi ta' bastimenti tas-sajd (li joperaw fl-oqsma tas-sajd muniċipali u kummerċjali u li jkomplu jinqasmu f'bastimenti żgħar, kbar u ta' daqs medju), kif ukoll ta' liċenzji tas-sajd (maħruġa mill-BFAR għall-bastimenti tas-sajd kummerċjali u maħruġa b'mod diskrezzjonali mil-LGUs għall-bastimenti tas-sajd artiġjanali) u l-kumplessità tas-sistema ta' liċenzjar li tirriżulta minn dan tnaqqas il-possibbiltà li l-attivitajiet tas-sajd jiġu ttraċċati u timmina l-isforzi ta' monitoraġġ, kontroll u sorveljanza. In-nuqqas ta' informazzjoni affidabbli u kompluta dwar ir-reġistrazzjoni u l-liċenzji tal-bastimenti jaffettwa direttament il-possibbiltà li jinħarġu ċertifikati korretti tal-qbid. Minħabba n-nuqqas ta' traċċabbiltà stabbilita u n-nuqqas ta' informazzjoni għad-dispożizzjoni tal-awtoritajiet tal-Filippini dwar il-ħut li jkun inħatt l-art, dawn l-awtoritajiet ma jistgħux jiżguraw li l-prodotti tas-sajd li jidħlu fil-Filippini jew li jidħlu f'impjanti tal-ipproċessar ibbażati fih ma jkunux ġejjin minn sajd IUU, kif imsemmi fil-premessi (43) sa (56). Fid-dawl tas-sitwazzjoni spjegata f'din it-Taqsima tad-Deċiżjoni u abbażi tal-elementi fattwali kollha miġbura mill-Kummissjoni, kif ukoll tad-dikjarazzjonijiet li għamel il-pajjiż, seta' jiġi stabbilit, skont l-Artikolu 31(3) u 31(4)(b) tar-Regolament IUU, li l-Filippini naqas milli jaqdi dawk li huma d-dmirijiet tiegħu skont id-dritt internazzjonali bħala Stat kostali u tas-suq biex jipprevjeni l-aċċess tal-prodotti tas-sajd li jkunu ġejjin mis-sajd IUU għas-suq tiegħu. Il-Kummissjoni l-ewwel analizzat jekk l-awtoritajiet tal-Filippini jikkooperawx b'mod effettiv mal-Kummissjoni, billi jwieġbu għat-talbiet tal-Kummissjoni biex jinvestigaw il-każijiet tas-sajd IUU u l-attivitajiet relatati miegħu u jipprovdu feedback dwarhom jew isegwuhom. L-awtoritajiet tal-Filippini involuti fl-implimentazzjoni tal-iskema taċ-ċertifikazzjoni tal-qbid tar-Regolament IUU tal-UE ġeneralment jikkooperaw biex iwieġbu u jipprovdu feedback għat-talbiet għall-informazzjoni jew għall-verifika, iżda l-affidabbiltà tat-tweġibiet tagħhom tiġi ppreġudikata minħabba n-nuqqas ta' trasparenza u l-ftit possibbiltajiet, jew in-nuqqas ta' possibbiltajiet, biex jiżguraw it-traċċabbiltà tal-prodotti tas-sajd kif stabbilit fit-Taqsima 3(1) tad-Deċiżjoni. It-tieni, fil-qafas tal-valutazzjoni ġenerali ta' kemm il-Filippini ssodisfa d-dmirijiet tiegħu li jaqdi l-obligi tiegħu bħala Stat tal-bandiera, tal-port u kostali, il-Kummissjoni analizzat ukoll jekk il-Filippini jikkooperax mal-Istati l-oħra tal-bandiera fil-ġlieda kontra s-sajd IUU. Hekk kif intqal fil-premessa (46), il-Filippini m'għandux aċċess għall-informazzjoni meħtieġa dwar il-pożizzjoni jew l-attivitajiet tal-bastimenti tiegħu stess li joperaw fl-ilmijiet ta' pajjiżi terzi, bħal pereżempju f'dawk tal-Papwa Ginea Ġdida. Billi l-kooperazzjoni mhijiex adegwata, il-Filippini għadu qed ikompli jippermetti lill-bastimenti li jtajru l-bandiera tiegħu jistadu fl-ilmijiet ta' pajjiżi terzi u għalhekk ma jistax jieħu r-responsabbiltà kollha tiegħu bħala Stat tal-bandiera fir-rigward tal-operazzjonijiet tal-bastimenti tiegħu lil hinn mill-ilmijiet tiegħu u tal-veraċità tal-informazzjoni meta jkun qed jivvalida ċ-ċertifikati tal-qbid. It-tielet, id-dmir tal-Istat tal-bandiera jinkludi l-obbligu li dan jeżerċita ġuriżdizzjoni u kontroll effettiv fuq il-bastimenti li jtajru l-bandiera tiegħu fi kwistjonijiet amministrattivi, tekniċi u soċjali, kif previst mill-Artikolu 94 tal-UNCLOS u mill-IPOA IUU. Il-punt 24 tal-IPOA IUU jagħti parir lill-Istati tal-bandiera biex jiżguraw monitoraġġ, kontroll u sorveljanza komprensivi u effettivi tas-sajd, mill-punt tal-ħatt l-art sad-destinazzjoni finali, inkluż billi jimplimentaw is-Sistema ta' Monitoraġġ tal-Bastimenti (VMS) skont l-istandards nazzjonali, reġjonali u internazzjonali rilevanti. Dan jinkludi r-rekwiżit li l-bastimenti li jaqgħu taħt il-ġurisdizzjoni tagħhom iġorru VMS abbord. Dan jinkludi wkoll l-obbligu li l-bastimenti jibagħtu b'mod regolari l-informazzjoni dwar il-qabdiet li tkun fil-ġurnali ta' abbord tagħhom - din hi xi ħaġa li l-Kummissjoni, waqt l-ewwel missjoni tagħha fil-Filippini f'Jannar tal-2012, sabet li kienet qed isseħħ biss meta tiġġedded il-liċenzja, jiġifieri kull tliet snin. Kif eżaminat minn hawn 'il quddiem, il-Filippini naqas milli jikkonforma mal-obbligu tiegħu skont l-UNCLOS u milli jqis ir-rakkomandazzjoni inkluża fl-IPOA IUU, b'mod partikulari dwar il-kontroll tiegħu fuq il-flotta tiegħu, u dwar il-miżuri ta' monitoraġġ, kontroll u sorveljanza adottati u implimentati. Il-problemi tal-Filippini biex jikkontrolla l-flotta tiegħu ġejjin b'mod parzjali min-nuqqas ta' kapaċità amministrattiva, minħabba li d-daqs tal-flotta tas-sajd tiegħu tegħleb il-kapaċità tiegħu li jikkontrolla l-bastimenti. Fil-fatt, il-Kummissjoni osservat żbilanċ sinifikanti bejn il-kapaċitajiet amministrattivi tal-awtoritajiet tal-Filippini li jimmonitorjaw u jikkontrollaw l-attivitajiet tas-sajd ta' bastimenti li jkunu qegħdin joperaw fl-ibħra tagħhom, u l-għadd ta' bastimenti rreġistrati/ta' liċenzji tas-sajd maħruġa (li jammonta għal madwar 9 300 bastiment tas-sajd kummerċjali u għal madwar 470 000"bancas"). Din is-sitwazzjoni tikkonferma li, meta mqabbel mad-daqs tal-attività tas-sajd li sseħħ fl-ilmijiet li jaqgħu taħt il-ġuriżdizzjoni tiegħu, il-Filippini m'għandux biżżejjed kapaċità ta' infurzar, minkejja ż-żieda fir-riżorsi umani u baġitarji previsti għall-2014. Il-Kummissjoni tqis li dan in-nuqqas ta' mezzi ta' intervent fuq il-baħar jipperikola kwalunkwe sforz ta' infurzar. Fl-2012, il-Filippini adotta "l-Ordni Amministrattiva tas-Sajd Nru 241 dwar ir-Regolamenti u l-Implimentazzjoni tas-Sistema ta' Monitoraġġ tal-Bastimenti fl-Ibħra Internazzjonali". L-ordni teżiġi li l-VMS għandha tapplika għall-bastimenti tas-sajd kummerċjali kollha li jtajru l-bandiera tal-Filippini u li ngħataw liċenzja li huma awtorizzati mill-BFAR biex joperaw fl-ibħra internazzjonali u wkoll għal dawk il-bastimenti tas-sajd li jgawdu minn drittijiet ta' aċċess għas-sajd f'żoni ekonomiċi esklussivi ta' pajjiżi oħra. Kif stipulat mill-Ordni, ir-rekwiżit tal-VMS l-ewwel għandu japplika għall-bastimenti kollha li jtajru l-bandiera tal-Filippini li huma awtorizzati jistadu għat-tonn fl-ibħra internazzjonali jew li għandhom drittijiet ta' aċċess għas-sajd f'żoni ekonomiċi esklussivi ta' pajjiżi oħra. Wara, l-iskeda ta' applikazzjoni tal-VMS għal bastimenti tas-sajd oħrajn/għal irkaptu ieħor li jopera fiż-żoni tas-sajd l-oħra kollha għandha tiġi stabbilita fil-konsultazzjonijiet tal-ġejjieni mal-partijiet interessati sakemm ma jkunx meħtieġ mod ieħor minn liġijiet oħra u mill-Ordnijiet Amministrattivi tas-Sajd eżistenti. S'issa, il-fatti stabbiliti juru li minkejja r-regoli eżistenti, il-Filippini għamel biss implimentazzjoni parzjali tal-obbligi tal-VMS. Kif deskritt mill-Filippini fil-Pjan Nazzjonali ta' Azzjoni dwar is-sajd IUU (NPOA IUU) imressaq lill-Kummissjoni, il-VMS tkopri l-bastimenti tas-sajd li jtajru l-bandiera tal-Filippini li joperaw fiż-żona 1 tal-ibħra internazzjonali u fiż-żoni tas-sajd li jaqgħu taħt il-ġuriżdizzjoni ta' RFMOs oħrajn. Permezz tal-Ordni Amministrattiva tas-Sajd Nru 241, il-bastimenti kollha tas-sajd li jtajru l-bandiera tal-Filippini li joperaw fl-ibħra internazzjonali huma meħtieġa jinstallaw transponders tal-VMS. Madankollu, il-Filippini ma bagħatx informazzjoni lill-Kummissjoni dwar l-intenzjonijiet u l-ippjanar tiegħu biex iwessa' l-kopertura tal-VMS b'mod gradwali biex din tinkludi l-bastimenti tas-sajd li jkunu qegħdin joperaw fiż-żona ekonomika esklussiva tal-Filippini, hekk kif ikun meħtieġ skont l-Artikolu 94 tal-UNCLOS u l-Artikolu 24 tal-IPOA-IUU sabiex ikunu żgurati monitoraġġ, kontroll u sorveljanza komprensivi u effettivi tas-sajd. Matul l-ewwel missjoni tal-Kummissjoni li twettqet fil-Filippini fl-2012, il-Kummissjoni osservat li ċ-Ċentru tal-Monitoraġġ tas-Sajd (FMC) kien biss fl-istadju tal-iżvilupp/fil-fażi pilota. Barra minn hekk, iċ-Ċentru tal-Monitoraġġ tas-Sajd (FMC) tal-Filippini ma kellux dejta tal-VMS operattiva disponibbli, b'mod partikulari fil-każ ta' bastimenti li jtajru l-bandiera tal-Filippini li joperaw fl-ibħra tal-Papwa Ginea Ġdida. Barra minn hekk, għadd ta' bastimenti mhumiex obbligati jkollhom VMS abbord. L-għadd ta' bastimenti li fil-fatt jirrappurtaw id-dejta lill-awtoritajiet tal-Filippini mhuwiex sinifikanti. Skont l-informazzjoni miġbura matul il-missjoni li saret fl-2012, l-awtoritajiet tal-Filippini kellhom l-hekk imsejjaħ aċċess "għall-wiri biss" għall-VMS għal 53 bastiment biss mis-613-il bastiment li jtajru l-bandiera tal-Filippini li kienu rreġistrati dak iż-żmien fil-WCPFC. Fil-prattika, dan id-dritt ta' aċċess "għall-wiri biss" kien jikkonsisti fi stampa tal-iskrin li turi l-informazzjoni dwar il-bastimenti li deħlin jew ħerġin mill-ibħra internazzjonali li jaqgħu taħt iż-żona tal-Konvenzjoni tal-WCPFC u mhux il-pożizzjoni reali tal-bastiment. Ġew irrappurtati problemi wkoll fir-rigward tal-kopertura tal-VMS ta' bastimenti tas-sajd li joperaw fiż-żoni tal-ICCAT u tal-IOTC. Fl-informazzjoni li bagħtu fil-15 ta' Mejju 2014, l-awtoritajiet tal-Filippini qalu li l-awtorità kompetenti issa qed tirċievi l-pożizzjonijiet tal-VMS ta' xi wħud biss mill-bastimenti tal-qbid tal-Filippini mill-awtoritajiet tal-Papwa Ginea Ġdida. Barra minn hekk, skont l-informazzjoni li bagħtu l-awtoritajiet tal-Filippini, dawn mhumiex jirċievu l-informazzjoni tal-VMS tal-bastimenti tal-ġarr li joperaw flimkien mal-bastimenti tal-qbid fl-ibħra tal-Papwa Ginea Ġdida. Barra minn hekk, l-awtoritajiet tal-Filippini ma kellhomx stampa sħiħa tal-bastimenti tagħhom jew tal-bastimenti ta' pajjiżi terzi li jista' jkun li qed joperaw fiż-żona ekonomika esklussiva tagħhom. Barra minn hekk, l-awtoritajiet kompetenti m'għandhomx informazzjoni dwar l-isforz tas-sajd imwettaq mill-bastimenti tas-sajd tal-Filippini fl-ibħra tal-Papwa Ginea Ġdida. Minħabba dak kollu msemmi hawn fuq, il-Filippini naqas milli jikkonforma mad-dispożizzjonijiet tal-Artikolu 94 tal-UNCLOS. Barra minn hekk, nuqqasijiet operattivi bħal dawn mhumiex konformi mal-punt 24 tal-IPOA IUU. Ir-raba', fir-rigward ta' miżuri effikaċi tal-infurzar, il-punt 21 tal-IPOA IUU jagħti parir lill-Istati jiżguraw li s-sanzjonijiet għas-sajd IUU mill-bastimenti jkunu severi biżżejjed biex dawn jipprevjenu, jiskoraġġixxu u jeliminaw b'mod effettiv is-sajd IUU u jċaħħdu lil dawk li jiksru l-liġi mill-benefiċċji li joħorġu minn sajd bħal dan. Kif eżaminat minn hawn 'il quddiem, il-Filippini m'għandux il-qafas legali jew il-kontroll meħtieġ fuq il-flotta u l-ibħra tiegħu biex ikun jista' jimponi sanzjonijiet adegwati fuq dawk li jiksru l-liġi. Abbażi tal-informazzjoni miksuba matul il-missjonijiet tal-Kummissjoni, ġie stabbilit ukoll li hemm sistema ta' sanzjonijiet għall-attivitajiet IUU li mhijiex suffiċjenti, u li mhijiex effettiva biex tiżgura l-konformità u ma tiskoraġġix il-ksur tal-liġi kull fejn dan iseħħ u ma ċċaħħadx lil dawk li jiksru l-liġi mill-benefiċċji li joħorġu mill-attivitajiet illegali tagħhom. Fir-rigward tal-miżuri tal-infurzar implimentati mill-Filippini, il-missjonijiet li wettqet il-Kummissjoni żvelaw li hemm bżonn jiġu analizzati mill-ġdid is-sanzjonijiet applikabbli fir-rigward tal-ksur tal-liġi, kif previst fl-Att tar-Repubblika Nru 8550 jew fil-Kodiċi tas-Sajd tal-Filippini tal-1998 (RA 8550), li huma l-liġijiet ewlenin dwar is-sajd li huma fis-seħħ dal-ħin f'dan il-pajjiż. Fl-informazzjoni li bagħtu, l-awtoritajiet tal-Filippini ammettew li huma m'għandhomx skema ta' sanzjonijiet li sservi ta' deterrent. Il-livell ta' sanzjonijiet li jeżisti bħalissa għadda żmienu u mhuwiex proporzjonat mal-gravità tal-ksur li jista' jseħħ, mal-impatt potenzjali tal-ksur fuq ir-riżorsi u mal-benefiċċju potenzjali li jista' joħroġ minn azzjonijiet illegali bħal dawn għal min jagħmilhom. Pereżempju, fir-rigward tal-qerda tal-iskoll tal-qroll fil-kosta ta' Cotabato, li l-valur tiegħu huwa meqjus li hu ta' EUR 11,5 biljun, min jikser il-liġi jiġi ppenalizzat b'multa ta' bejn PhP 2 000 u PhP 20 000 biss (jiġifieri madwar EUR 32 sa EUR 320). Wara l-missjonijiet tal-Kummissjoni li twettqu fl-2012, l-awtoritajiet tal-Filippini ppreżentaw abbozz li jemenda l-Kodiċi tas-Sajd tal-Filippini tal-1998. Il-multi proposti, għalkemm huma ogħla minn dawk stipulati mil-liġi li torbot ta' bħalissa, xorta jidher li għadhom mhumiex severi biżżejjed biex iċaħħdu b'mod effettiv lil dawk li jiksru l-liġi mill-benefiċċji li joħorġu mis-sajd IUU. Pereżempju, skont l-abbozz, multa prevista għall-irkaptu li jagħmel ħsara lill-iskollijiet tal-qroll u lil ħabitats oħrajn tal-baħar, li hija waħda mill-ogħla previsti minn dan l-abbozz, tammonta għal tliet darbiet il-valur tal-ħut maqbud permezz tal-operazzjoni tas-sajd, jew għal żewġ miljuni PhP (li jiġu madwar EUR 35 000), skont liema minn dawn l-ammonti jkun l-ogħla. Huwa ċar li dan mhuwiex biżżejjed minħabba l-valur ekonomiku għoli tal-iskollijiet tal-qroll, hekk kif spjegat fid-dettall fil-premessa (79). Barra minn hekk, l-abbozz ġie ppreżentat fis-Senat u fil-Kamra tar-Rappreżentanti, iżda għadu ma ġiex adottat u għalhekk għadu ma jorbotx legalment. L-awtoritajiet tal-Filippini ma pprovdewx skeda ċara għall-approvazzjoni u l-implimentazzjoni ta' dan l-abbozz. Barra minn hekk, il-leġiżlazzjoni attwali ma tinkludix definizzjoni tas-sajd IUU, dispożizzjonijiet dwar ksur serju jew sanzjonijiet partikulari għal min hu reċidiv. L-abbozz il-ġdid jipprevedi definizzjoni tas-sajd IUU u jittratta r-reċidività. Madankollu, huwa ma jinkludux miżuri ta' akkumpanjament amministrattiv b'mod sistematiku. Barra minn hekk, filwaqt li l-abbozz li bagħtu l-awtoritajiet Filippini jwessa' l-ambitu tal-Kodiċi tas-Sajd tal-1998 għal reati li jitwettqu fl-ibħra internazzjonali u fl-ibħra ta' pajjiżi terzi, il-liġi li hija fis-seħħ dal-ħin tapplika biss għall-ibħra li jaqgħu taħt il-ġuriżdizzjoni tal-Filippini. Għalhekk, fis-sitwazzjoni kif inhi llum, l-awtoritajiet tal-Filippini m'għandhom l-ebda bażi legali biex jimponu sanzjonijiet fuq attivitajiet tas-sajd IUU li jsiru minn bastimenti li jtajru l-bandiera tal-Filippini u li joperaw f'ibħra lil hinn mill-ġuriżdizzjoni nazzjonali. Għalhekk, il-pieni kif inhuma llum mhumiex komprensivi u severi biżżejjed biex iwettqu l-funzjoni tagħhom ta' deterrent. Fil-fatt, il-livell tal-pieni mhuwiex adegwat biex jiżgura l-konformità, biex jiskoraġġixxi l-ksur tal-liġi kull fejn dan iseħħ u biex iċaħħad lil dawk li jiksru l-liġi mill-benefiċċji li joħorġu mill-attivitaijet illegali tagħhom, kif mitlub mill-Artikolu 25(7) tal-Konvenzjoni tal-WCPFC. Barra minn hekk, in-nuqqas ta' ċarezza u trasparenza fil-liġijiet u l-proċeduri, b'mod partikulari fir-rigward tal-liċenzjar u r-reġistrazzjoni tal-bastimenti, tat-traċċabbiltà u l-affidabbiltà tal-informazzjoni u d-dejta dwar il-ħatt l-art u l-qabdiet (kif ippreżentata fil-premessi (45) sa (62)), kif ukoll fir-rigward tal-konservazzjoni u l-ġestjoni tar-riżorsi (kif se jiġi deskritt fil-premessi (100) sa (102)), ikompli jimmina l-possibbiltà li wieħed jimponi sanzjonijiet u jsegwi b'mod effettiv il-ksur. Din is-sitwazzjoni tagħmilha diffiċli ħafna li wieħed jinforza miżuri kontra s-sajd IUU u li wieħed jistabbilixxi b'mod effiċjenti ksur relatat ma' dan it-tip ta' sajd. Il-prestazzjoni tal-Filippini fir-rigward ta' miżuri effettivi tal-infurzar mhijiex konformi mal-obbligi tiegħu skont l-Artikolu 94 tal-UNCLOS jew skont ir-rakkomandazzjonijiet mogħtija fil-punt 21 tal-IPOA IUU. Skont l-Artikoli 63 u 64 tal-UNCLOS, l-Istati kostali u tal-bandiera għandhom jikkooperaw fir-rigward tal-ispeċijiet tal-ħut transżonali u ta' ħut li jpassi ħafna. Barra minn hekk, l-Artikolu 7(1)(3) tal-Kodiċi ta' Kondotta tal-FAO jirrakkomanda li l-Istati kkonċernati fl-isfruttament ta' stokkijiet tal-ħut transżonali u transkonfinali jistabbilixxu ftehim bilaterali ta' arranġament organizzattiv biex jiżguraw kooperazzjoni effettiva sabiex jiġu żgurati l-konservazzjoni u l-ġestjoni effettivi tar-riżorsi. Dan huwa speċifikat aktar fil-punti 28 u 51 tal-IPOA IUU, li jistabbilixxu prattiki ddettaljati għall-kooperazzjoni diretta bejn l-Istati, inkluż l-iskambju tad-dejta jew tal-informazzjoni li jkollhom għad-dispożizzjoni tagħhom l-Istati kostali. L-applikazzjoni ta' dawn id-dispożizzjonijiet hija mminata min-nuqqas ta' kondiviżjoni tal-informazzjoni bejn il-Filippini u l-Papwa Ginea Ġdida li tippermetti li ssir kontroverifika tal-informazzjoni meħtieġa biex jiġu vvalidati ċ-ċertifikati tal-qbid. In-nuqqas ta' ċarezza u trasparenza deskritt jikkomprometti wkoll il-possibbiltà li jiġu vvalutati l-aspetti tal-istorja, in-natura, iċ-ċirkustanzi, id-daqs u l-gravità tal-manifestazzjonijiet tas-sajd IUU meqjus. Minħabba dawn in-nuqqasijiet, ma tistax tiġi stabbilita, b'mod affidabbli, id-dimensjoni potenzjali tal-attivitajiet relatati mas-sajd IUU. Madankollu, huwa fatt magħruf li n-nuqqas ta' trasparenza flimkien mal-fatt li huwa impossibbli li jsiru kontrolli effettivi, jinkoraġġixxi l-imġiba illegali. Minkejja l-analiżi mogħtija fil-premessi (86) u (87), huwa nnutat ukoll li, abbażi tal-informazzjoni li ħarġet mill-missjonijiet imwettqin fl-2012, ma jistax jitqies li l-awtoritajiet tal-Filippini m'għandhomx riżorsi finanzjarji, iżda li huma jonqoshom minflok l-ambjent legali u amministrattiv biex jiżguraw li jaqdu dmirijiethom b'mod effiċjenti u effettiv. Fid-dawl tas-sitwazzjoni spjegata f'din it-Taqsima tad-Deċiżjoni u abbażi tal-elementi fattwali kollha miġbura mill-Kummissjoni, kif ukoll tad-dikjarazzjonijiet kollha li għamel il-pajjiż, seta' jiġi stabbilit, skont l-Artikolu 31(3) u (5)(a), (b), (c) u (d) tar-Regolament IUU, li l-Filippini naqas milli jaqdi dawk li huma d-dmirijiet tiegħu skont id-dritt internazzjonali bħala Stat kostali u tas-suq fir-rigward tal-kooperazzjoni u l-isforzi tal-infurzar. Huwa Parti Kontraenti fl-ICCAT, l-IOTC u l-WCPFC, u huwa pajjiż li jikkoopera li mhuwiex membru tas-CCSBT. Il-Kummissjoni l-ewwel analizzat l-informazzjoni kollha li tqieset bħala rilevanti fir-rigward tal-istatus tal-Filippini bħala Membru Kontraenti tal-IOTC u l-WCPFC. Barra minn hekk, skont l-informazzjoni miksuba mir-Rapport ta' Konformità tal-IOTC maħruġ fit-2 ta' April 2013, il-Filippini ma kienx konformi mar-Riżoluzzjoni 10/08 dwar il-lista ta' bastimenti attivi u mar-Riżoluzzjoni 07/02 dwar il-lista ta' bastimenti awtorizzati li b'kollox huma twal 24 metru jew aktar, jew kien biss konformi b'mod parzjali magħhom, minħabba li ma bagħatx informazzjoni obbligatorja, bħal informazzjoni dwar is-sid, l-ispeċi fil-mira, it-tunnellaġġ gross, il-perjodu awtorizzat u l-port tal-operat. Fir-rigward tal-VMS, l-istess bħas-sena ta' qabel, il-Filippini ma kienx konformi mar-Riżoluzzjoni 06/03 u mar-Riżoluzzjoni 12/13, minħabba li fir-Rapport ta' Implimentazzjoni ma ngħatat l-ebda informazzjoni dwar it-taqsira tar-reġistru tal-VMS u dwar l-implimentazzjoni. Il-Filippini kien biss konformi b'mod parzjali mar-rekwiżiti obbligatorji tal-istatistika li joħorġu mir-Riżoluzzjoni 10/02. Barra minn hekk, il-Filippini ma kienx konformi mar-Riżoluzzjoni 12/05 dwar it-trażbordi fuq il-baħar, minħabba li ma bagħatx l-informazzjoni obbligatorja meħtieġa. Fir-rigward tal-osservaturi, il-Filippini ma kienx konformi mar-Riżoluzzjoni 11/04, jew kien biss konformi b'mod parzjali magħha - b'mod partikulari, huwa ma pprovdiex il-kopertura tal-osservaturi kif meħtieġ, minħabba l-fatt li l-Oċean Indjan huwa żona ta' riskju għoli, u ma bagħatx ir-rapporti obbligatorji tal-osservaturi, kif ukoll ir-rapport annwali. X'uħud mill-problemi msemmija hawn fuq, minbarra li jiksru r-regoli tal-RFMOs, jiksru wkoll l-obbligi ġenerali tal-UNCLOS, kif eżaminat minn hawn 'il quddiem. Il-fatt li l-Filippini ma ttrasponiex il-projbizzjoni fuq l-għeżula tat-tisqif fuq skala kbira fil-leġiżlazzjoni nazzjonali tiegħu f'konformità mar-Riżoluzzjoni 12/11 tal-IOTC, kif deskritt fil-premessa (94), jimmina l-ħila tal-Filippini li jissodisfa l-obbligi tiegħu skont l-Artikolu 118 tal-UNCLOS, li jistabbilixxi l-obbligu ta' kooperazzjoni fost l-Istati fil-qasam tal-konservazzjoni u l-ġestjoni tar-riżorsi ħajjin fiż-żoni tal-ibħra internazzjonali. Barra minn hekk, kif deskritt fil-premessi (93) sa (97), il-Filippini ma kienx konformi mar-rekwiżiti ta' reġistrazzjoni u rappurtar f'waqtu lill-IOTC. B'mod partikulari, huwa ma bagħatx lill-IOTC informazzjoni dwar l-istatistika, il-pjan ta' żvilupp tal-flotta, ir-rappurtar u r-reġistrazzjoni tal-VMS, ir-rapporti tal-osservaturi u r-rapporti dwar it-trażbordi. Nuqqasijiet bħal dawn mhumiex konformi mal-Artikolu 119(2) tal-UNCLOS, li jistipula li l-informazzjoni xjentifika disponibbli, l-istatistika dwar il-qabdiet u l-isforzi tas-sajd, u dejta oħra rilevanti għall-konservazzjoni tal-istokkijiet tal-ħut għandhom jingħataw u jitqassmu fuq bażi regolari permezz tal-organizzazzjonijiet internazzjonali kompetenti, kemm jekk dawn ikunu sottoreġjonali, reġjonali jew globali. Barra minn hekk, in-nuqqas li jingħata rapport lill-IOTC dwar it-taqsira tar-reġistru tal-VMS u r-rapport tal-VMS, kif ukoll id-diffikultà ġenerali tal-awtoritajiet tal-Filippini li jirċievu s-sinjal tal-VMS mill-bastimenti li jtajru l-bandiera tal-Filippini meta dawn ikunu qed joperaw fl-ibħra ta' pajjiżi terzi mhumiex konformi mal-Artikolu 62(4)(e) tal-UNCLOS fir-rigward tar-rekwiżit li jintalab ir-rapport tal-pożizzjoni tal-VMS mill-bastimenti tas-sajd. Barra minn hekk, it-tali nuqqas mhux konformi mal-punt 24(3) tal-IPOA IUU, li jistipula li l-Istati għandhom iwettqu monitoraġġ, kontroll u sorveljanza komprensivi u effettivi tas-sajd minn meta jibda sal-punt tal-ħatt l-art u sad-destinazzjoni finali, inkluż billi jimplimentaw VMS skont l-istandards nazzjonali, reġjonali u internazzjonali rilevanti, u inkluż ir-rekwiżit li l-bastimenti li jaqgħu taħt il-ġuriżdizzjoni tagħhom ikollhom VMS abbord. Barra minn hekk, skont l-Artikolu 62(1) tal-UNCLOS u r-regoli rilevanti tal-Konvenzjoni tal-WCPFC (b'mod partikulari l-Artikoli 2, 5, 7 u 8 tagħha), Stat kostali għandu obbligu ċar li jadotta miżuri kompatibbli ma' dawk li japplikaw fir-reġjun u fl-ibħra internazzjonali sabiex jiżgura s-sostenibbiltà fit-tul tal-istokkijiet tal-ħut transżonali u ta' ħut li jpassi ħafna u sabiex jippromwovi l-għan tal-aqwa użu tagħhom. Il-qafas legali tal-Filippini jipprevedi biss miżuri limitati ta' konservazzjoni u ġestjoni għall-ibħra kollha li jaqgħu taħt il-ġuriżdizzjoni nazzjonali tiegħu. Dawn il-miżuri mhumiex konformi mal-obbligi tal-Filippini skont il-liġijiet internazzjonali u skont ir-regoli tal-RFMOs. B'mod partikulari, l-ibħra li jaqgħu taħt il-ġuriżdizzjoni tal-Filippini huma msemmija bħala ibħra territorjali, tal-arċipelagu u taż-żona ekonomika esklussiva. Skont l-Artikolu 3 tal-Konvenzjoni tal-WCPFC, iż-żona ta' kompetenza tal-WCPFC tinkludi, fil-prinċipju, l-ibħra kollha tal-Oċean Paċifiku (li fil-Lvant u fin-Nofsinhar tiegħu għandu bħala l-konfini tiegħu linji definiti), inklużi l-ibħra li jaqgħu taħt il-ġuriżdizzjoni tal-Filippini. Minħabba li l-Filippini jqis li r-regoli tal-WCPFC ma japplikawx għalkollox għall-ibħra li jaqgħu taħt il-ġuriżdizzjoni tiegħu, mhux ċar għalkollox liema dejta tinġabar u tintbagħat lill-WCPFC; din ma tinkludix il-valutazzjonijiet tal-ibħra kollha tas-sajd tal-Filippini. Billi jqis li l-ilmijiet tal-arċipelagu tiegħu ma jaqgħux fil-kamp ta' applikazzjoni tal-miżuri tal-WCPFC, il-Filippini qed jikser dawn il-miżuri. Barra minn hekk, kif identifikat matul l-ewwel missjoni tal-Kummissjoni li twettqet fl-2012, jeżistu biss ftit miżuri ta' konservazzjoni u ħafna minnhom għandhom effetti limitati ħafna. Ir-rwol tal-gvernijiet lokali fl-introduzzjoni ta' miżuri ta' konservazzjoni fl-ibħra muniċipali wkoll għadu mhux ċar. Hemm 915-il gvern lokali, li donnhom jaġixxu b'mod indipendenti mill-BFAR, li ma jistax jiddettalhom il-politiki u r-regoli fi kwistjonijiet li jaqgħu taħt il-ġuriżdizzjoni tagħhom, jiġifieri l-ibħra muniċipali. Din is-sitwazzjoni twassal għal nuqqas ta' ċarezza u trasparenza li, flimkien man-nuqqas ta' trasparenza tal-liġijiet u l-proċeduri tal-Filippini b'rabta mar-reġistrazzjoni u l-liċenzjar tal-bastimenti tas-sajd, kif spjegat fit-Taqsimiet 3(1) u 3(2) tad-Deċiżjoni, tikkomprometti u timmina l-possibbiltà li jkun hemm implimentazzjoni effettiva tal-konservazzjoni u l-ġestjoni effiċjenti tar-riżorsi tas-sajd fil-Filippini. Il-prestazzjoni tal-Filippini fl-implimentazzjoni tal-istrumenti internazzjonali mhijiex skont ir-rakkomandazzjonijiet mogħtija fil-punt 10 tal-IPOA IUU, li jagħti parir lill-Istati, bħala kwistjoni ta' prijorità, li jirratifikaw il-Ftehim tan-NU dwar l-Istokkijiet tal-Ħut (l-UNFSA), li jaċċettawh jew li jsiru membri fih. Il-Kummissjoni tqis li, fil-każ tal-Filippini, li għandu flotta sinifikanti ta' bastimenti tas-sajd involuti f'operazzjonijiet tas-sajd marbutin ma' speċijiet ta' ħut li jpassi ħafna (l-aktar it-tonn fiż-żoni tal-ICCAT, tal-IOTC u tal-WCPFC), din ir-rakkomandazzjoni hija partikularment rilevanti. Fid-dawl tas-sitwazzjoni spjegata f'din it-Taqsima tad-Deċiżjoni u abbażi tal-elementi fattwali kollha miġbura mill-Kummissjoni, kif ukoll tad-dikjarazzjonijiet kollha li għamel il-pajjiż, seta' jiġi stabbilit, skont l-Artikolu 31(3) u (6) tar-Regolament IUU, li l-Filippini naqas milli jaqdi dawk li huma d-dmirijiet tiegħu skont id-dritt internazzjonali fir-rigward tar-regoli, ir-regolamenti u l-miżuri ta' konservazzjoni u ġestjoni internazzjonali. Ta' min jinnota li l-Kummissjoni aċċettat in-notifika tal-Filippini bħala Stat tal-bandiera skont l-Artikolu 20 tar-Regolament IUU fil-15 ta' Jannar 2010. Il-Filippini kkonferma, kif mitlub mill-Artikolu 20(1) tar-Regolament IUU, li huwa għandu arranġamenti nazzjonali fis-seħħ għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta' konservazzjoni u ġestjoni li magħhom għandhom ikunu konformi l-bastimenti tas-sajd tiegħu. Il-Kummissjoni għarrfet lill-Filippini bid-diversi nuqqasjiet li hija nnutat matul l-ewwel missjoni tagħha li twettqet f'Jannar tal-2012. Ftit xhur wara, matul it-tieni missjoni tagħha li saret f'Ġunju tal-2012, il-Kummissjoni sabet li s-sitwazzjoni kien għadha ma nbidlitx. Il-Kummissjoni fittxet li tikseb il-kooperazzjoni tal-awtoritajiet tal-Filippini u li tikseb progress fl-azzjonijiet korrettivi fir-rigward tan-nuqqasijiet misjuba. L-awtoritajiet tal-Filippini naqsu milli jieħdu biżżejjed azzjonijiet korrettivi u milli jagħmlu żviluppi pożittivi biex jirranġaw in-nuqqasijiet stabbiliti. Barra minn hekk, mit-22sas-26 ta' Lulju 2013, il-Kummissjoni, bl-għajnuna tal-Aġenzija Ewropea għall-Kontroll tas-Sajd, u fuq talba tal-awtoritajiet tal-Filippini, organizzat sessjoni ta' ħidma għall-bini tal-kapaċitajiet f'Manila, li kienet tiffoka fuq il-miżuri tal-Istat tal-port u l-analiżi tar-riskju. Il-Kummissjoni qieset il-limitazzjonijiet tal-iżvilupp tal-Filippini u, sa mill-2012 'l hawn, tat biżżejjed żmien lil dan il-pajjiż biex jimplimenta azzjonijiet biex jirranġa n-nuqqas ta' konformità tiegħu mal-obbligi tiegħu skont il-liġijiet internazzjonali b'mod koerenti, effettiv u li ma jagħmilx ħsara. Fid-dawl tas-sitwazzjoni spjegata f'din it-Taqsima tad-Deċiżjoni u abbażi tal-elementi fattwali kollha miġbura mill-Kummissjoni, kif ukoll tad-dikjarazzjonijiet kollha li għamel il-pajjiż, seta' jiġi stabbilit, skont l-Artikolu 31(7) tar-Regolament IUU, li l-istatus tal-iżvilupp tal-Filippini jista' jiddgħajjef mil-livell tal-iżvilupp ġenerali tiegħu. Madanakollu, meta wieħed iqis in-natura tan-nuqqasijiet stabbiliti tal-Filippini, l-għajnuna mogħtija mill-Unjoni u l-azzjonijiet meħudin biex titranġa s-sitwazzjoni, ma setgħet tiġi stabbilita l-ebda evidenza korroborattiva li tissuġġerixxi li n-nuqqas tal-Filippini li jaqdi dawk li huma d-dmirijiet tiegħu skont id-dritt internazzjonali ġej min-nuqqas ta' żvilupp. Il-livell ta' żvilupp tal-Filippini ma jistax jingħata bħala skuża jew jiġġustifika l-prestazzjoni ġenerali tal-Filippini bħala Stat tal-bandiera u kostali fir-rigward tas-sajd u n-nuqqas tiegħu li jieħu biżżejjed azzjonijiet biex jipprevjeni, jiskoraġġixxi u jelimina s-sajd IUU u biex jiżgura l-monitoraġġ, il-kontroll u s-sorveljanza rispettivi effiċjenti tal-attivitajiet tas-sajd fl-ibħra li jaqgħu taħt il-ġuriżdizzjoni tiegħu. Fid-dawl tas-sitwazzjoni spjegata f'din it-Taqsima tad-Deċiżjoni u abbażi tal-elementi fattwali kollha miġbura mill-Kummissjoni, kif ukoll tad-dikjarazzjonijiet kollha li għamel il-pajjiż, seta' jiġi stabbilit, skont l-Artikolu 31(7) tar-Regolament IUU, li l-istatus tal-iżvilupp tal-Filippini u l-prestazzjoni ġenerali tiegħu fir-rigward tas-sajd mhumiex imdgħajfin mil-livell ta' żvilupp tiegħu. Fid-dawl tal-konklużjonijiet li ntlaħqu hawn fuq fir-rigward tan-nuqqas tal-Filippini li jaqdi dawk li huma d-dmirijiet tiegħu skont id-dritt internazzjonali bħala Stat tal-bandiera, tal-port, kostali jew tas-suq u li jieħu azzjoni biex jipprevjeni, jiskoraġġixxi u jelimina s-sajd IUU, dan il-pajjiż għandu jiġi nnotifikat, skont l-Artikolu 32 tar-Regolament IUU, bil-possibbiltà li jiġi identifikat bħala pajjiż li l-Kummissjoni tqis li ma jikkooperax fil-ġlieda kontra s-sajd IUU. Skont l-Artikolu 32(1) tar-Regolament IUU, il-Kummissjoni għandha tinnotifika lill-Filippini bil-possibbiltà li jiġi identifikat bħala pajjiż terz li ma jikkooperax. Il-Kummissjoni għandha tieħu l-proċeduri politiċi kollha stipulati fl-Artikolu 32 tar-Regolament IUU fir-rigward tal-Filippini. Fl-interess ta' amministrazzjoni tajba, għandu jiġi stabbilit perjodu taż-żmien li matulu dak il-pajjiż jista' jwieġeb bil-miktub għan-notifika u jirranġa s-sitwazzjoni. Barra minn hekk, in-notifika lill-Filippini bil-possibbiltà li jiġi identifikat bħala pajjiż li l-Kummissjoni tqis li ma jikkooperax għall-finijiet ta' din id-Deċiżjoni la tipprekludi u lanqas ma tfisser b'mod awtomatiku li l-Kummissjoni jew il-Kunsill se jieħdu xi azzjoni sussegwenti għall-finijiet tal-identifikazzjoni u l-istabbiliment ta' lista ta' pajjiżi li ma jikkooperawx, IDDEĊIDIET KIF ĠEJ: Ir-Repubblika tal-Filippini b'dan qed tiġi nnotifikata bil-possibbiltà li tiġi identifikata bħala pajjiż terz li l-Kummissjoni tqis li huwa pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat. Magħmul fi Brussell, l-10 ta' Ġunju 2014. Iċ-ċirku ta' barra tal-munita juri t-12-il stilla tal-bandiera Ewropea. Il-Ftehim ta' Akkwist Konġunt għall-akkwist ta' kontromiżuri mediċi għandu l-għan li jiffaċilita l-koordinazzjoni ta' kwistjonijiet prattiċi li għandhom x'jaqsmu mal-attivitajiet ta' xiri konġunt koperti minnu. Dan il-Ftehim ma jagħti l-ebda kompetenza jew poter ta' liġi pubblika lill-Unjoni jew l-istituzzjonijiet tagħha fir-rigward tas-saħħa pubblika. L-Artikolu 7(3) tal-Ftehim japplika biss għal proċessi ta' teħid ta' deċiżjonijiet relatati mal-governanza amministrattiva interna fil-proċess tal-akkwist konġunt innifsu. Huwa maħsub biex jintuża, fejn meħtieġ, biex jiġu evitati sitwazzjonijiet ta' imblukkar deċiżjonali, f'każ li ma jkunx hemm għażla oħra. Skont l-Artikolu 10(4) tat-Trattat dwar l-Unjoni Ewropea, il-partiti politiċi f'livell Ewropew jikkontribwixxu għall-formazzjoni tal-għarfien Ewropew u għall-espressjoni tar-rieda politika taċ-ċittadini tal-Unjoni. Barra minn hekk, l-Artikolu 224 tat-Trattat dwar il-Funzjonament tal-Unjoni Ewropea jistipula li l-Parlament Ewropew u l-Kunsill, li jaġixxu skont il-proċedura leġiżlattiva ordinarja, għandhom jistabbilixxu, permezz ta' regolamenti, ir-regolamenti li jiggwidaw il-partiti politiċi f'livell Ewropew imsemmija fl-Artikolu 10(4) tat-Trattat dwar l-Unjoni Ewropea u partikolarment ir-regoli li jirrigwardaw il-finanzjament tagħhom". F'dan il-kuntest, il-Parlament qed iniedi sejħa għall-proposti bil-għan li jinħarġu għotjiet lill-partiti politiċi fil-livell Ewropew. Skont l-Artikolu 2 tad-Deċiżjoni tal-Bureau tad-29 ta' Marzu 2004, "Il-Parlament Ewropew għandu jippubblika kull sena, qabel it-tmiem tal-ewwel sitt xhur qabel is-sena li għaliha tkun qed tingħata l-għotja, sejħa għall-proposti biex jingħataw għotjiet li jiffinanzjaw lill-partiti u l-fundazzjonijiet." Din is-sejħa għall-proposti tikkonċerna applikazzjonijiet għall-għotjiet għas-sena finanzjarja 2015 li tkopri l-perjodu ta' attività mill-1 ta' Jannarsal-31 ta' Diċembru 2015. L-objettiv tal-għotja huwa li tirfed il-programm ta' ħidma annwali tal-benefiċjarju. L-applikazzjonijiet ma jkunux ammissibbli sakemm ma jitressqux bil-miktub fil-formola ta' applikazzjoni għall-għotja kif tidher fl-Anness 1 tad-Deċiżjoni tal-Bureau tad-29 ta' Marzu 2004 u sakemm ma jintbagħtux lill-President tal-Parlament Ewropew sad-data tal-għeluq. Biex ikun eliġibbli għal għotja, partit politiku fil-livell Ewropew jeħtieġlu jissodisfa l-kundizzjonijiet stabbiliti fl-Artikolu 3(1) tar-Regolament (KE) Nru 2004/2003, jiġifieri: irid ikollu personalità ġuridika fl-Istat Membru li fih għandu s-sede tiegħu; irid ikun rappreżentat, f'tal-anqas kwart tal-Istati Membri, minn Membri tal-Parlament Ewropew jew fil-Parlamenti nazzjonali jew Parlamenti reġjonali jew fl-assemblej reġjonali, jew irid ikun irċieva, f'tal-anqas kwart tal-Istati Membri, tal-anqas tlieta fil-mija tal-voti espressi f'kull wieħed minn dawk l-Istati Membri fl-elezzjonijiet l-aktar reċenti tal-Parlament Ewropew; għandu josserva, partikolarment fil-programm tiegħu u fl-attivitajiet tiegħu, il-prinċipji li fuqhom hija stabbilita l-Unjoni Ewropea, jiġifieri l-prinċipji tal-libertà, id-demokrazija, ir-rispett lejn id-drittijiet tal-bniedem u l-libertajiet fundamentali, u r-regola tal-liġi; għandu jkun ipparteċipa f'elezzjonijiet għall-Parlament Ewropew, jew esprima l-intenzjoni li jagħmel hekk. Fl-applikazzjoni tad-dispożizzjonijiet tar-Regolament (KE) Nru 2004/2003, Membru tal-Parlament Ewropew jista' jkun membru ta' partit politiku wieħed biss f'livell Ewropew (l-aħħar subparagrafu tal-Artikolu 10(1) tar-Regolament (KE) Nru 2004/2003). Fid-dawl ta' dan, il-partiti politiċi qed jiġu infurmati li mis-sena finanzjarja 2013 il-Parlament Ewropew ser jibda japplika d-dispożizzjoni tal-Artikolu 3(1)(b) b'tali mod li Membru tal-Parlament Ewropew jista' jkun biss membru tal-partit politiku fil-livell Ewropew li l-partit politiku nazzjonali tiegħu jkun membru fih. L-applikanti għandhom jiċċertifikaw ukoll li huma ma jkunux jinsabu f'xi waħda miċ-ċirkostanzi deskritti fl-Artikoli 106(1) u 107 tar-Regolament Finanzjarju. L-applikanti għandhom jipprovdu evidenza li għandhom il-vijabilità legali u finanzjarja meħtieġa sabiex iwettqu l-programm ta' attivitajiet stipulat fl-applikazzjoni għall-finanzjament u li għandhom il-kapaċità teknika u tal-immaniġġjar meħtieġa sabiex iwettqu b'suċċess il-programm ta' attivitajiet li għalih huma jkunu qed japplikaw għall-konċessjoni. Skont l-Artikolu 10 tar-Regolament (KE) Nru 2004/2003, l-approprjazzjonijiet disponibbli għas-sena finanzjarja 2015 se jitqassmu kif ġej fost il-partiti politiċi f'livell Ewropew li l-applikazzjonijiet tagħhom għall-finanzjament ġew approvati skont il-kriterji ta' eliġibiltà, u l-kriterji tal-esklużjoni u tal-għażla: 15 % se jitqassmu f'ishma ndaqs; 85 % se jitqassmu fost dawk il-partiti li għandhom membri eletti fil-Parlament Ewropew, proporzjonalment mal-għadd ta' membri eletti. Għall-finijiet tal-evalwazzjoni tal-kriterji ta' hawn fuq, l-applikanti għandhom jipprovdu d-dokumenti ta' appoġġ li ġejjin: L-ittra ta' tifsir oriġinali b'indikazzjoni tal-ammont ta' konċessjoni mitlub; Il-formola ta' applikazzjoni kif tidher fl-Anness 1 tad-Deċiżjoni tal-Bureau tad-29 ta' Marzu 2004, mimlija u ffirmata kif meħtieġ (inkluża d-dikjarazzjoni solenni bil-miktub); Evidenza riċenti tal-eżistenza ta' partit politiku; Dokumenti li jiċċertifikaw li l-applikant jissodisfa l-kundizzjonijiet stipulati fl-Artikolu 3(1)(b) tar-Regolament (KE) Nru 2004/2003; Deskrizzjoni tal-programm annwali ta' ħidma Baġit proviżorju għall-operat matul il-perijodu kkonċernat (mill-1 ta' Jannar 2015sal-31 ta' Diċembru 2015) li jindika n-nefqa eliġibbli għall-finanzjament mill-baġit Komunitarju. L-approprjazzjonijiet għas-sena finanzjarja 2015 skont l-Artikolu 402 tal-baġit tal-Parlament "Kontribuzzjonijiet lill-Partiti Politiċi Ewropej" huma stmati li jammontaw għal total ta' EUR 28 350 084. Dawn huma soġġetti għall-approvazzjoni mill-awtorità baġitarja. L-ammont massimu li l-Parlament Ewropew iħallas lill-benefiċjarji m'għandux jaqbeż il-85 % tal-ispejjeż eliġibbli marbuta mal-operat tal-partiti politiċi f'livell Ewropew. Il-partit politiku kkonċernat għandu r-responsabilità li jipprovdi evidenza. Il-finanzjament jieħu l-għamla ta' konċessjoni għall-operat kif jiddisponi r-Regolament Finanzjarju u r-Regoli ta' Implimentazzjoni. L-arranġamenti għall-ħlas tal-konċessjonijiet u l-obbligi li jirregolaw l-użu tagħhom se jiġu stipulati f'deċiżjoni ta' għoti ta' konċessjoni - kampjun ta' dan il-ftehim jinsab fl-Anness 2a tad-Deċiżjoni tal-Bureau.tad-29 ta' Marzu 2004. L-applikazzjonijiet għandhom: jitressqu fuq il-formola tal-applikazzjoni għall-konċessjoni (l-Anness 1 tad-Deċiżjoni tal-Bureau tad-29 ta' Marzu 2004); jiġu ffirmati, b'mod obbligatorju, mill-applikant jew minn rappreżentant debitament awtorizzat tiegħu; jintbagħtu f'envelop magħluq ġo ieħor. Iż-żewġ envelops għandhom ikunu magħluqa. Barra l-indirizz tad-dipartiment reċipjent kif mogħti fuq is-sejħa għall-proposti, fuq l-envelop ta' ġewwa għandu jitniżżel dan li ġej: Jekk jintużaw envelops li jeħlu minnhom infushom, dawn għandhom jiġu ssiġillati bit-tejp li jwaħħal u min qed jibgħat għandu jiffirma tul dan it-tejp. Il-firma ta' min qed jibgħat għandha tinkludi mhux biss il-firma bil-miktub tiegħu, iżda wkoll it-timbru tal-organizzazzjoni tiegħu; Fuq l-envelop ta' barra għandu jkun jidher l-indirizz ta' min qed jibgħat u jkun indirizzat lil: L-envelop ta' ġewwa għandu jkun indirizzat lil: jintbagħat mhux iktar tard mid-data tal-għeluq stipulata fis-sejħa għall-proposti, jew bil-posta rreġistrata, kif muri bit-timbru tal-posta, jew, jekk bis-servizz tal-kurjer, skont id-data fuq l-irċevuta tad-depożitu. Il-proċedura u l-kalendarju li ġejjin se japplikaw għall-għoti ta' konċessjonijiet lill-partiti politiċi f'livell Ewropew: Tressiq tal-applikazzjonijiet lill-Parlament Ewropew (mhux iktar tard mit-30 ta' Settembru 2014); Kunsiderazzjoni u għażla mid-dipartimenti rilevanti tal-Parlament Ewropew; dawk l-applikazzjonijiet li jitqiesu ammissibbli biss se jiġu eżaminati abbażi tal-kriterji tal-eliġibbiltà, tal-esklużjoni u tal-għażla stipulati fis-sejħa għall-proposti; Adozzjoni tad-deċiżjoni tal-għoti tal-konċessjoni mill-Bureau tal-Parlament Ewropew (bi prinċipju mhux aktar tard mill-1 ta' Jannar 2015, kif stipulat fl-Artikolu 4 tad-Deċiżjoni tal-Bureau tad-29 ta' Marzu 2004); Notifika tad-deċiżjonijiet tal-għoti; Ħlas bil-quddiem ta' 80 % (fi żmien 15-il ġurnata mid-deċiżjoni tal-għoti tal-konċessjoni). It-testi li ġejjin huma disponibbli fis-sit tal-Internet tal-Parlament Ewropew fl-indirizz li ġej: Ir-Regolament (KE) Nru 2004/2003; Id-Deċiżjoni tal-Bureau tad-29 ta' Marzu 2004; Il-formola tal-applikazzjoni għall-konċessjoni (Anness 1 tad-Deċiżjoni tal-Bureau tad-29 ta' Marzu 2004). Kwalunkwe mistoqsija relatata ma' din is-sejħa għall-proposti li għandha l-għan li tagħti konċessjonijiet għandha tintbagħat bil-posta elettronika, u għandha tiġi kkwotata r-referenza tal-pubblikazzjoni, fl-indirizz li ġej: fin.part.fond.pol@europarl.europa.eu Kwalunkwe individwu kkonċernat jista' jikkuntattja lill-Kontrollur Ewropew għall-Protezzjoni tad-Data (edps@edps.europa.eu) sabiex jappella. Skont l-Artikolu 10(4) tat-Trattat dwar l-Unjoni Ewropea, il-partiti politiċi fl-livell Ewropew jikkontribwixxu għall-formazzjoni tas-sensibilizzazzjoni politika Ewropea u għall-espressjoni tar-rieda taċ-ċittadini tal-Unjoni. Barra minn hekk, l-Artikolu 224 tat-Trattat dwar il-Funzjonament tal-Unjoni Ewropea jistipula li l-Parlament Ewropew u l-Kunsill, li jaġixxu skont il-proċedura leġiżlattiva ordinarja, għandhom jistabbilixxu, permezz ta' regolamenti, ir-regolamenti li jirregolaw il-partiti politiċi fl-livell Ewropew imsemmija fl-Artikolu 10(4) tat-Trattat dwar l-Unjoni Ewropea u partikolarment ir-regoli dwar il-finanzjament tagħhom. Ir-Regolament (KE) Nru 2004/2003 kif rivedut fl-2007 jagħraf ir-rwol tal-fondazzjonijiet politiċi fl-livell Ewropew li, bħala organizzazzjonijiet affiljati mal-partiti politiċi fl-livell Ewropew, "jistgħu, permezz tal-attivitajiet tagħhom jgħinu u jsaħħu l-objettivi tal-partiti politiċi fl-livell Ewropew b'mod speċjali billi jikkontribwixxu għad-dibattitu dwar kwistjonijiet ta' politika pubblika Ewropea u dwar l-integrazzjoni Ewropea, anke billi jaġixxu bħala katalisti għal ideat, analiżi u għażliet politiċi ġodda". Ir-Regolament jipprevedi, b'mod partikolari, konċessjoni operattiva annwali mill-Parlament Ewropew, lill-fondazzjonijiet politiċi li japplikaw u li jissodisfaw il-kundizzjonijiet stipulati fir-Regolament. F'dan il-kuntest, il-Parlament qed iniedi sejħa għall-proposti għall-għoti ta' konċessjonijiet lill-fondazzjonijiet politiċi fl-livell Ewropew. Skont l-Artikolu 2 tad-Deċiżjoni tal-Bureau, "Il-Parlament Ewropew għandu jippubblika kull sena, qabel it-tmiem tal-ewwel sitt xhur qabel is-sena li għaliha tkun qed tingħata l-konċessjoni, sejħa għall-proposti biex jingħataw il-konċessjonijiet li jiffinanzjaw lill-partiti u lill-fondazzjonijiet." Din is-sejħa għall-proposti tikkonċerna l-applikazzjonijiet għall-għoti ta' konċessjonijiet għas-sena finanzjarja 2015, li tkopri l-perjodu ta' attività mill-1 ta' Jannarsal-31 ta' Diċembru 2015. L-objettiv tal-konċessjoni hu li tappoġġa l-programm ta' ħidma annwali tal-benefiċjarju. L-applikazzjonijiet ma jkunux ammissibbli sakemm ma jitressqux bil-miktub fil-formola tal-applikazzjoni tal-konċessjoni li tinsab fl-Anness 1 tad-Deċiżjoni tal-Bureau msemmija hawn fuq tad-29 ta' Marzu 2004 u jintbagħtu lill-President tal-Parlament Ewropew sad-data tal-għeluq. Sabiex tkun eliġibbli għal konċessjoni, fondazzjoni politika fl-livell Ewropew għandha tissodisfa l-kundizzjonijiet stipulati fl-Artikolu 3(2) tar-Regolament (KE) Nru 2004/2003, jiġifieri: għandha tkun affiljata ma' wieħed mill-partiti politiċi fl-livell Ewropew irrikonoxxut skont dan ir-Regolament, kif iċċertifikat minn dak il-partit; għandu jkollha personalità ġuridika fl-Istat Membru fejn jinstab l-indirizz irreġistrat tagħha; din il-personalità ġuridika għandha tkun separata minn dik tal-partit politiku fl-livell Ewropew li miegħu il-fondazzjoni tkun affiljata; għandha tosserva, b'mod partikolari fil-programm tagħha u fl-attivitajiet tagħha, il-prinċipji li fuqhom l-Unjoni Ewropea hija stabbilita, jiġifieri l-prinċipji tal-libertà, tad-demokrazija, tar-rispett għad-drittijiet tal-bniedem u għal-libertajiet fundamentali, u tal-istat tad-dritt; ma għandhiex tippromwovi għanijiet ta' profitt; il-korp tat-tmexxija tagħha għandu jkollu kompożizzjoni ġeografikament ibbilanċjata. Barra minn hekk, għandha tissodisfa wkoll il-kundizzjonijiet imniżżla fl-Artikolu 3(3) tar-Regolament (KE) Nru 2004/2003. "Fi ħdan il-qafas ta' dan ir-Regolament, kull partit politiku u fondazzjoni fl-livell Ewropew għandhom ir-responsabbiltà li jfissru l-modalitajiet speċifiċi għar-relazzjoni ta' bejniethom, skont il-liġi nazzjonali, inkluż grad adegwat ta' separazzjoni bejn l-amministrazzjoni ta' kuljum u kif ukoll l-istrutturi regolatorji tal-fondazzjoni politika fl-livell Ewropew, minn naħa waħda, u l-partit politiku fl-livell Ewropew li miegħu dik tal-ewwel tkun affiljata, min-naħa l-oħra." L-applikanti għandhom jiċċertifikaw ukoll li huma ma jinsabux f'xi waħda miċ-ċirkostanzi deskritti fl-Artikoli 106(1) u 107 tar-Regolament Finanzjarju. L-applikanti għandhom jipprovdu evidenza li għandhom il-vijabbiltà legali u finanzjarja meħtieġa sabiex iwettqu l-programm ta' ħidma stipulat fl-applikazzjoni għall-finanzjament u li għandhom il-kapaċità teknika u l-ħiliet ta' mmaniġġjar meħtieġa sabiex iwettqu b'suċċess il-programm ta' ħidma li għalih qegħdin japplikaw għall-konċessjoni. Skont l-Artikolu 4(5) tar-Regolament (KE) Nru 2004/2003, l-approprjazzjonijiet disponibbli għas-sena finanzjarja 2015 għandhom jitqassmu kif ġej bejn il-fondazzjonijiet politiċi fl-livell Ewropew li kisbu deċiżjoni pożittiva dwar l-applikazzjoni tagħhom għall-finanzjament skont il-kriterji tal-eliġibbiltà, u l-kriterji tal-esklużjoni u tal-għażla: 15 % se jitqassmu f'ishma ndaqs; 85 % se jitqassmu fost dawk li huma affiljati ma' partiti politiċi fl-livell Ewropew li għandhom membri eletti fil-Parlament Ewropew, proporzjonalment man-numru ta' membri eletti. Għall-fini tal-valutazzjoni tal-kriterji ta' hawn fuq, l-applikanti għandhom jipprovdu d-dokumenti ta' appoġġ li ġejjin: ittra ta' akkumpanjament oriġinali b'indikazzjoni tal-ammont ta' konċessjoni mitlub; il-formola ta' applikazzjoni fl-Anness 1 tad-Deċiżjoni tal-Bureau tad-29 ta' Marzu 2004, mimlija u ffirmata kif meħtieġ (inkluża d-dikjarazzjoni solenni bil-miktub); evidenza riċenti tal-eżistenza tal-fondazzjoni politika; lista tad-diretturi/membri tal-Kunsill ta' Amminstrazzjoni (isem u kunjom, ċittadinanza, titolu jew funzjoni fi ħdan il-fondazzjoni politika); baġit operattiv provviżorju għall-perjodu kkonċernat (mill-1 ta' Jannar 2015sal-31 ta' Diċembru 2015) li jindika n-nefqa eliġibbli għall-finanzjament mill-baġit tal-Unjoni; deskrizzjoni tal-programm ta' ħidma annwali; dokumenti li jiċċertifikaw li l-applikant jissodisfa l-kundizzjonijiet stipulati fl-Artikolu 3(3) tar-Regolament (KE) Nru 2004/2003; Il-finanzjament għas-sena finanzjarja 2015 skont l-Artikolu 403 tal-baġit tal-Parlament. "Kontribuzzjonijiet lill-fondazzjonijiet politiċi Ewropej" huwa stmat li jammonta għal total ta' EUR 13 668 000. Dan hu soġġett għall-approvazzjoni tal-awtorità baġitarja. L-ammont massimu li jitħallas lill-benefiċjarji mill-Parlament Ewropew m'għandux jaqbeż il-85 % tal-ispejjeż marbuta mal-operat tal-fondazzjonijiet politiċi fl-livell Ewropew li huma eliġibbli. Il-fondazzjoni politika kkonċernata għandha r-responsabilità li tipprovdi evidenza. Il-finanzjament għandu jieħu l-għamla ta' konċessjoni għall-operat, kif previst mir-Regolament Finanzjarju u r-Regoli ta' applikazzjoni. L-arranġamenti għall-ħlas tal-konċessjoni u l-obbligi li jirregolaw l-użu tiegħu se jiġu stipulati f'deċiżjoni ta' għoti ta' konċessjoni — kampjun ta' dan il-ftehim jinsab fl-Anness 2b tad-Deċiżjoni tal-Bureau tad-29 ta' Marzu 2004. Id-data tal-għeluq għall-preżentazzjoni tal-applikazzjonijiet hija t-30 ta' Settembru 2014. L-applikazzjonijiet imressqa wara dik id-data mhux se jiġu kkunsidrati. L-applikazzjonijiet għandhom: isiru permezz tal-formola tal-applikazzjoni għall-konċessjoni (Anness 1 tad-Deċiżjoni tal-Bureau tad-29 ta' Marzu 2004); jiġu ffirmati, mingħajr ma l-applikant jonqos milli jagħmel dan, minnu stess jew minn rappreżentant awtorizzat b'mod korrett; jintbagħtu f'envelop magħluq ġo ieħor. iż-żewġ envelops għandhom ikunu magħluqa. flimkien mal-indirizz tas-servizz destinatarju kif jidher fis-sejħa għall-proposti, l-envelop ta' ġewwa jrid ikollu l-indikazzjoni: Jekk jintużaw envelops li jeħlu minnhom infushom, għandhom jingħalqu bit-tejp li fuqu għandu jkun hemm il-firma ta' min ikun qed jibgħat. Il-firma ta' min qed jibgħat għandha tinkludi mhux biss il-firma bil-miktub tiegħu, iżda wkoll it-timbru tal-organizzazzjoni tiegħu. Fuq l-envelop ta' barra għandu jkun jidher l-indirizz ta' min qed jibgħat u jkun indirizzat lil: L-indirizz fuq l-envelop ta' ġewwa għandu jkun dan: jitressqu mhux iktar tard mid-data tal-għeluq stipulata fis-sejħa għal proposti jew bil-posta rreġistrata, kif muri bit-timbru tal-posta jew bis-servizz tal-kurjer skont id-data fuq l-irċevuta tad-depożitu, Il-proċedura u l-iskeda li ġejjin se japplikaw għall-għoti ta' konċessjonijiet lill-fondazzjonijiet politiċi fl-livell Ewropew: Il-preżentazzjoni tal-applikazzjoni lill-Parlament Ewropew (mhux iktar tard mit-30 ta' Settembru 2014); Kunsiderazzjoni u għażla mid-dipartimenti tal-Parlament Ewropew; l-applikazzjonijiet li jitqiesu ammissibbli biss se jiġu eżaminati abbażi tal-kriterji tal-eliġibbiltà, tal-esklużjoni u tal-għażla stipulati fis-sejħa għall-proposti; L-adozzjoni tad-deċiżjoni tal-għoti mill-Bureau tal-Parlament Ewropew (bi prinċipju qabel l-1 ta' Jannar 2015, kif stipulat fl-Artikolu 4 tad-Deċiżjoni tal-Bureau tad-29 ta' Marzu 2004) u n-notifika tal-applikanti; Notifika ta' deċiżjonijiet tal-għoti; Ħlas bil-quddiem ta' 80 % (fi żmien 15-il ġurnata mid-deċiżjoni tal-għoti tal-konċessjoni). It-testi li ġejjin huma disponibbli fis-sit tal-Internet tal-Parlament Ewropew fl-indirizz li ġej: Ir-Regolament (KE) Nru 2004/2003; Id-Deċiżjoni tal-Bureau tad-29 ta' Marzu 2004; Il-formola tal-applikazzjoni għall-konċessjoni (Anness 1 tad-Deċiżjoni tal-Bureau tad-29 ta' Marzu 2004). Kwalunkwe mistoqsija relatata ma' din is-sejħa għall-proposti li għandha l-għan li tagħti konċessjonijiet għandha tintbagħat bil-posta elettronika,u għandha tiġi kkwotata r-referenza tal-pubblikazzjoni, fl-indirizz li ġej: fin.part.fond.pol@europarl.europa.eu Kwalunkwe individwu kkonċernat jista' jikkuntattja lill-Kontrollur Ewropew għall-Protezzjoni tad-Data (edps@edps.europa.eu) sabiex jappella. L-attivitajiet kummerċjali tal-impriżi konċernati huma: Il-Kummissjoni tistieden lill-partijiet terzi interessati biex iressqu l-kummenti li jista' jkollhom dwar l-operazzjoni proposta lill-Kummissjoni. Il-kummenti għandhom jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni bil-faks (+32 22964301) bil-posta elettronika lil COMP-MERGER-REGISTRY@ec.europa.eu jew bil-posta, bin-numru ta' referenza M.7209 — Faurecia/Magneti Marelli/JV, f'dan l-indirizz: L-attivitajiet kummerċjali tal-impriżi konċernati huma: Il-Kummissjoni tistieden lill-partijiet terzi interessati biex iressqu l-kummenti li jista' jkollhom dwar l-operazzjoni proposta lill-Kummissjoni. Il-kummenti għandhom jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni Ewropea bil-faks (+32 22964301), jew b'email lil COMP-MERGER-REGISTRY@ec.europa.eu jew bil-posta, bin-numru ta' referenza COMP/M.7294 — Carlyle/Haier Group/Haier Biomedical and Laboratory Product, f'dan l-indirizz: